5 Idea Basi Drama Melayu Yang Kerap Diulang Untuk Tontonan Kita

Banyak temubual dengan produser serta penerbit filem mengatakan masyarakat Malaysia tidak gemar filem-filem yang membawa tema lebih berat. Pelakon Rosyam Nor apabila diminta mengulas tentang masalah isu stereotaip dalam filem dan drama kita - secara terbuka mengatakan perlunya elemen stereotaip seperti tema cinta, kerana disitulah  permintaan tinggi yang membolehkan rumah penerbitan meneruskan operasi.

Temubual yang dilangsungkan pada tahun 1999 itu malangnya tetap dilihat relevan sehingga kini, dengan keluhan-keluhan masyarakat berkenaan isu stereotaip dalam filem dan drama kita tetap kedengaran.  Mengapa?

Entah mengapa filem dan drama kita masih belum mampu berganjak keluar daripada unsur-unsur stereotaip yang kerap diulang-ulang tayang berpuluh tahun lamanya dan berikut adalah lima stereotaip yang biasa kita dapat lihat dalam filem dan juga drama kita - yang malangnya terus segar sepanjang zaman.

Kami tak tahu mengapa penerbit dan pembikin drama Melayu kerap kali memaparkan keluarga-keluarga yang berada dalam drama atau filem, sebagai sebuah keluarga bermasalah - dengan ayah nak ceraikan mak dan anak pula lebih seronok melayan teman lelaki atau wanita berbanding keluarga.

Watak yang paling baik dalam kehidupan sebuah keluarga kaya dalam filem atau drama ni pula mestilah watak hero atau heroin, yang sedar kekayaan tidak akan membawa dirinya ke mana-mana sambil dibantu oleh pembantu rumah yang turut sama bertindak sebagai ibu angkat kepada watak hero dan heroin.

Tak boleh ke kita letakkan keluarga orang Melayu yang mampu ni berada dalam keadaan aman damai dan saling memerlukan antara satu sama lain? Balik-balik si ayah mesti ada saja yang tak puas hati dengan mak dengan mak akhirnya buat komplot sendiri belakang-belakang nak 'gulingkan' ayah dia. Bukankah ini akan memberi pengaruh pada penonton?

Cuba ingat balik realiti anda semasa belajar di universiti atau kolej dulu. Tak semua orang kemaruk nak bercinta kan? Pasti ada beberapa kumpulan yang nampak fokus kepada apa yang perlu dia buat, tetapi filem dan drama kita kurang berminat hendak menumpukan perhatian pada golongan ini.

Krisis percintaan yang dialami pelajar-pelajar IPT merupakan satu subjek yang menarik untuk dipaparkan namun sedikit-sebanyak, ini akan melahirkan persepsi kepada masyarakat kita yang itu sajalah perkara yang dilakukan oleh pelajar-pelajar IPT kita semasa zaman universiti.

Kita sepatutnya sudah mula berani mengangkat tema-tema yang lebih berat untuk dijadikan acuan kepada rupa sebenar apa yang dilalui pelajar IPT dan bukan hanya sekadar nak ber'dating' semata-mata. Watak pelajar dalam filem atau drama yang mampu memberikan inspirasi patut digarap dan diperbanyakkan lagi bukan hanya sekadar sebagai watak sampingan, malahan sebagai watak utama jalan cerita itu.

Pada pendapat saya, sudah tiba masanya kita buang budaya ini jauh-jauh sejauh laut China Selatan sana tu. Walaupun saya akui memang akan ada perubahan pada telo atau lenggok percakapan orang Melayu semasa bercakap dengan bangsa Cina atau India di negara kita - semakin lama trend ini nampak semakin merapu dalam filem dan drama.

Sekiranya realitinya memang itulah cara percakapan samseng Melayu, itu menunjukkan ada sesuatu yang tak kena mengenai orang Melayu sendiri kerana terlalu terikut-ikut budaya bangsa lain. Alangkah baiknya jika paparan filem dan drama selepas ini mula membuang elemen-elemen ini daripada terus digunakan dalam memupuk perasaan hormat kita pada bahasa Melayu yang betul.

Sangat mengarut dalam adegan filem, dua orang gangster Melayu yang sedang bertekak pun bila bercakap nak kena guna slanga Cina dalam pertuturan mereka. Realistik? Entahlah. Saya pun tak pasti.

Kenapalah tema ini daripada dahulu sehingga sekarang kerap diputar-putar, cuma yang berbezanya adalah zaman terbitan filem atau drama itu? Saya faham cinta merupakan satu topik yang besar dalam kehidupan kita namun apabila untuk ke beberapa ratus kali kita dapat tonton perkara sama dipaparkan - lama-kelamaan rasa mual itu tetap akan ada dalam diri.

Dari segi penceritaan, memanglah diakui lebih mudah bagi penonton untuk nampak perbandingan darjat di antara lelaki anak orang berada dan gadis kampung yang naif dan baru nak mengenali kota, tetapi stereotaip ini agak kurang relevan kerana perubahan taraf hidup masyarakat kita sudah berlaku menjadikan filem atau drama ini dilihat tetap cuba berdegil mengekalkan elemen-elemen lama.

Tidak ada salahnya sekiranya 'norma' ini digantikan dengan sesuatu yang lebih mirip dunia sebenar ketika ini. Balik-balik teman lelaki jemput si gadis pakai kereta mewah, si gadis pula takut-takut nak masuk kerana mewah sangat kenderaannya.

Boleh dikata berkait dengan nombor 4, salah satu stereotaip filem dan drama Melayu yang paling saya tak boleh terima adalah kewujudan watak pesaing, selalunya seorang gadis lain yang turut sama berebut lelaki yang sama dengan heroin.

Isunya di sini, watak pesaing ni selalunya digarap supaya menjadi 'anti heroin' dengan perangai buruk, kelakuan teruk, muka marah-marah, sifat tak berapa elok tapi wajah tetap cantik. Dari situ kita dah boleh nampak siapa yang baik dan siapa yang buruk kerana kita tahu tak ada siapa nak kat gadis yang kelakuan dia buruk walaupun muka lawa.

Bukan setakat perangai buruk, gadis ni pula sanggup buat apa saja untuk pastikan dia dapat lelaki yang dia nak sehinggakan sanggup main kasar, malukan atau jatuhkan maruah heroin. Penamatnya kita dah boleh agak dah apa - gadis lawa perangai buruk ni akan insaf, sedar diri dan berubah sambil rela 'melepaskan' lelaki yang dia minat sementara heroin akan memaafkan apa saja kesalahan yang pernah dibuat oleh gadis tersebut.

Sekiranya kita renung semula kebanyakan stereotaip drama dan filem Melayu, kita dapat melihat kecenderungan untuk menghasilkan watak yang baik atau jahat dan hitam atau putih. Ini memang memudahkan penonton untuk faham motif serta latar belakang watak-watak yang disampaikan, namun watak sedemikian tidak membawa kepada perbincangan yang lebih dalam kerana semuanya dipaparkan tanpa ada elemen tersirat.

Kami berharap agar usaha untuk memperbanyakkan lagi watak yang sifatnya 'kelabu' dapat digiatkan, kerana ini bukan sahaja akan menyedapkan lagi jalan cerita kerana sifat itu akan menyukarkan penonton meneka apa hala tuju filem atau drama - malahan secara tak sengaja akan membunuh stereotaip-stereotaip yang telah terlalu lama berlegar memualkan naluri masyarakat kita.


Sejarah Penciptaan Trofi Piala Dunia Yang Ramai Tak Tahu

Di sebalik keghairahan yang dibawa oleh kejohanan 4 tahun sekali ini, Piala Dunia juga menampilkan sesuatu yang sangat unik.

Walaupun kejohanan ini dikatakan mampu disaingi oleh Sukan Olimpik, namun ada satu perkara yang tidak boleh ditandingi mana-mana kejohana sukan, iaitu trofi Piala Dunia.

Trofi yang sangat ikonik ini terkenal di seluruh dunia dan hampir semua orang mengenalinya. Namun, disebalik kehebatan trofi ini, terdapat sejarah tersurat yang tentang bagaimana ia boleh tercipta dan berdiri gah sehingga ke hari ini.

Jom iluminasi.com kongsikan sejara trofi Piala Dunia yang anda lihat pada hari ini.

Piala Jules Rimet yang sebelum itu diberikan nama "Victory", dihadiahkan kepada pemenang Piala Dunia sehingga tahun 1970. Presiden FIFA ketiga iaitu Jules Rimet meluluskan undi untuk memulakan kejohanan bola sepak global buat kali pertama pada tahun 1929.

Setahun kemudian, beliau menganugerahkan piala tersebut kepada pasukan Uruguay yang memenangi Piala Dunia yang pertama dalam sejarah. Piala itu kemudiannya dinamakan semula sebagai penghormatan kepada jasa Jules Rimet selepas Perang Dunia Kedua.

Direka oleh pengukir Perancis, Abel Lafleur, piala tersebut menggambarkan dewi Yunani purba yang sedang menjulang cawan berbentuk decagonal. Patung idaman itu adalah seberat 3.8 kilomgram dan diperbuat daripada perak sterling bersalut emas di atas dasar lapis lazuli.

Trofi ini diberikan nama jolokan "Dewi Emas". Pada plak emas yang dilekatkan kepada empat bahagian pada tapak trofi ini, setiap nama negara yang pernah memenangi Piala Dunia dari tahun 1930 hingga 1970 diukir, iaitu Uruguay, Itali, Jerman, England dan Brazil.

Selepas memenangi Piala Dunia buat kali ketiga pada tahun 1970 di Mexico, Brazil mendapat hak untuk menyimpan piala tersebut selama-lamanya, menurut peraturan FIFA ketika itu.

Pada tahun 1930, Piala Jules Rimet memulakan pelayaran sulungnya ke Uruguay di atas kapal transatlantik iaitu Conte Verde. Ketika Perang Dunia Kedua meletus, piala ini disimpan oleh Itali yang memenangi Piala Dunia 1938.

Itali yang pada ketika itu sangat tidak selamat untuk menyimpan trofi berharga di tengah-tengah kekacauan yang melanda, membuatkan Presiden Persekutuan Bola Sepak Itali, Ottorino Barassi memutuskan untuk menyembunyikannya dengan cara yang kelihatan seperti kecurian.

Beliau secara diam-diam mengeluarkan trofi itu dari peti besi bank dan menyembunyikannya di dalam sebuah kotak kasut di bawah katilnya, dengan harapan bahawa Nazi tidak akan menemuinya di situ.

Trofi tersebut selamat, dan pada tahun 1950, ia dianugerahkan kepada Uruguay, yang memenangi kejohanan Piala Dunia selepas perang, sekali lagi.

Pada 20 Mac 1966, 4 bulan sebelum Piala Dunia 1966 berlangsung di England, Piala Jules Rimet telah dicuri ketika dipamerkan di Westminster Centrall Hall, walaupun dengan kawalan keselamatan 24 jam, yang menyebabkan kegemparan hebat.

Seluruh pasukan polis London dikerah untuk mencari pencuri trofi ini yang menuntut wang tebusan sebanyak £15,000. Mereka dengan tergesa-gesa menghasilkan replika trofi ini bagi menggantikan yang asal, sekiranya ia tidak dapat ditemukan semula sebelum kejohanan bermula.

Namun, seekor anjing bernama Pickles telah menyelamatkan keadaan untuk England dengan menjumpai piala tersebut yang dibalut dengan suratkhabar ketika bersiar-siar bersama tuannya, David Corbett.

David yang merupakan peminat bola sepak tahu apa yang berada dalam bungkusan suratkhabar itu menyerahkan trofi tersebut kepada pihak berkuasa.

Terdapat khabar angin bahawa David Corbett dijemput ke majlis makan malam sebagai tanda penghormatan ketika England memenangi Piala Dunia pada tahun tersebut dan dihadiahkan £6,000, manakala anjingnya diberikan bekalan makanan seumur hidup.

Trofi replika yang dihasilkan atas alasan keselamatan itu dijual pada lelongan kepada FIFA dengan harga £254,500 pada tahun 1997.

Piala Jules Rimet kemudiannya berpindah ke Brazil pada tahun 1970, namun itu bukanlah pengakhiran bagi kontroversi yang dialaminya. Berita bahawa trofi Dewi Emas itu hilang telah menggemparkan dunia pada Disember 1983.

Beberapa orang telah mencuri trofi tersebut dari kabinet pameran di ibu pejabat Konfederasi Bola Sepak Brazil di Rio, dengan membuka pintu belakang kabinet tersebut menggunakan rod besi.

4 lelaki tersebut didakwa dan disabitkan kesalahan atas kesalahan mencuri dan trofi itu gagal ditemui. Jadi, mengikut jejak langkah England, Brazil terpaksa menghasilkan replika Piala Jules Rimet dan tiada siapa tahu apa yang berlaku kepada trofi asli tersebut.

Ramai yang mempercayai bahawa sama ada ia dicairkan dan dijual, atau menjadi koleksi peribadi seseorang.

Selepas meyerahkan Piala Jules Rimet kepada Brazil, FIFA terpaksa mengarahkan penggantian trofi untuk Piala Dunia 1974. 53 penyertaan diterima bagi tender reka bentuk piala yang baru, yang diumumkan pada tahun 1971, daripada pengukir di 7 buah negara.

Silvio Gazzaniga, pengukir dari Itali, yang dinobatkan sebagai pemenang merekabentuk piala yang baru, telah menghantar dua reka bentuk yang mana dimenangi oleh rekabentuk pertama.

"Untuk menghasilkan simbol universal, saya mendapat ilham daripada dua imej asas, iaitu atlet yang berjaya dan dunia. Saya ingin mencerminkan kegembiraan pemain bola sepak yang memenangi kejuaraan, seorang lelaki yang berubah disebabkan kemenangannya, tetapi tanpa ego manusia yang tinggi. Wira sukan ini yang memeluk dunia dengan tangannya, mencerminkan kekuatan yang diperlukan untuk melakukan pengorbanan setiap hari dengan ahli pasukannya dan ciri-ciri sejagat sukan seperti komitmen dan kebebasan," jelas Silvio Gazzaniga.

Khabar angin mengatakan bahawa Silvio tinggal di studionya selama seminggu untuk menghasilkan trofi tersebut. Beliau sendiri kemudiannya mengakui bahawa sebenarnya sebahagian besar daripada kerja itu tidak mengambil masa yang lama untuk disiapkan.

Walaubagaimanapun, trofi tersebut diperbuat daripada emas pepejal, butiran yang lebih halus yang dihasilkan membuktikan ianya adalah satu cabaran besar dan terpaksa ditambah selepas pembentangan pertama trofi ini.

Tidak seperti trofi sebelum ini, trofi baru ini diperbuat daripada 5 kilogram emas 18 karat. Trofi ini berukuran 36.8 sentimeter tinggi dan seberat 6.142 kilogram. Tapaknya berdiameter 13 sentimeter dengan dua lapisan malachite, sepada dengan warna padang bola sepak.

Trofi ini menggambarkan dua tokoh manusia yang sedang menjunjung Bumi.

"Kedua-dua pemain yang mengangkat tangan mereka melambangkan pasukan pada saat kegembiraan dan keghairahan kemenangan. Sfera di bahagian atas dibentuk dengan bagi menggambarkan imej benua-benua. Ini juga melambangkan bola sepak dan dunia, manakala garis-garis di antara dua pemain ini menggambarkan tenaga dalam sukan bola sepak," jelas Silvio.

Bahagian tapak trofi Piala Dunia diperbuat daripada dua cincin malachite hijau, dipisahkan oleh cincin emas yang tertulis nama kejohanan "FIFA World Cup".

Ia dilengkapi dengan plat emas yang mana diukir atasnya nama negara pemenang dalam bahasa tempatan, sebagai contoh "1974 Deutschland" atau "1994 Brazil". Nama tersebut disusun dalam bentuk bulatan, meninggalkan ruang untuk pemenang seterusnya.

Sebelum tahun 2006, trofi ini akan diserahka kepada negara yang menjadi juara, yang akan disimpan sehinggalah cabutan akhir Piala Dunia yang akan datang. Namun, ia tidak lagi dilakukan sedemikian.

Menurut peraturan semasa FIFA, pemenang kejohanan akan menerima trofi replika tembaga bersalut emas. Trofi sebenar dipamerkan di Muzium Bola Sepak Dunia FIFA di Zurich, Switzerland sejak tahun 2006.

Ia hanya dibawa keluar dan dipamerkan ketika Jelajah Trofi Piala Dunia FIFA oleh Coca-Cola di Cabutan Akhir bagi kejohanan tersebut dan juga di atas padang, serta di atas pentas ketika perlawanan akhir kejohanan ini.


5 Ramalan Dalam Buku Yang Menjadi Realiti di Dunia Sebenar

Kisah kemalangan kapal Titanic dan serangan pengganas pada 11 September sudah lama terjadi. Namun, terdapat banyak pihak yang memberikan teori konspirasi masing-masing bahawa-bahawa kejadian ini mungkin sudah dirancang lama oleh pihak-pihak tertentu. Adakah itu benar? Tiada siapa yang benar-benar tahu.

Dalam sejarah, terdapat beberapa kebetulan yang dikenalpasti dimana sesuatu kejadian besar yang berlaku pernah ditulis dalam buku-buku atau novel-novel lama sebelum kejadian tersebut. Adakah ianya sekadar kebetulan, atau tulisan-tulisan tersebut benar-benar bertujuan untuk memberi petunjuk perancangan pihak yang terlibat?

Kali ini, pihak Iluminasi ingin berkongsi 5 kejadian besar dalam sejarah yang seperti sudah diramal dalam buku atau novel yang sudah ditulis lama sebelum kejadian sebenar berlaku.

Serangan 11 September di World Trade Center, Amerika Syarikat ini merupakan antara kejadian yang penuh dengan teori konspirasi. Kejadian ini jugalah yang telah mewujudkan sentiment Islamofobia di seluruh dunia sehingga banyak orang Islam di seluruh dunia dibunuh sesuka hati kerana dianggap sebagai pengganas.

Menariknya, kejadian yang hampir serupa pernah digambarkan oleh Tom Clancy pada tahun 1994 melalui novelnya yang bertajuk Debt of Horror. Dalam tulisannya itu, seorang pengganas telah merampas sebuah pesawat dan memandunya merempuh bangunan Capitol Building yang terletak di Wellington. Usaha itu dilakukan dalam usaha untuk menjatuhkan kerajaan. Keadaan ini seakan-akan menyamai plot serangan pada 11 September.

Tom Clancy selaku penulis tersebut bagaimanapun cepat menafikan bahawa beliau merupakan seorang tukang tilik yang dapat meramal masa hadapan.

Peristiwa tenggelamnya kapal Titanic merupakan antara kejadian yang paling banyak diperkatakan dalam sejarah. Malah, peristiwa ini turut dimuatkan dalam dokumentari dan juga filem. Ianya juga tidak lari daripada teori konspirasi dan kami pernah menulis mengenainya secara panjang lebar dalam artikel Konspirasi Kapal Titanic: Ia Tidak Pernah Karam di Lautan Atlantik.

Menariknya, 14 tahun sebelum kejadian tenggelamnya kapal Titanic, Morgan Robertson pernah menulis kejadian yang mirip dengannya dalam novel bertajuk The Wreck of the Titan: Or, Futility. Novel tersebut memaparkan kisah sebuah kapal pelayaran besar bernama Titan yang menghadapi kemalangan dan hanya beberapa sahaja orang yang terselamat. Kapal Titan digambarkan sebagai kapal terbesar dunia dan tidak mungkin akan karam.

Selain nama kapal Titan yang hampir menyamai Titanic, penulis juga menyatakan kemalangan tersebut disebabkan pelanggaran kapal tersebut dengan iceberg besar di Lautan Atlantik, sama dalam kejadian sebenar. Morgan Robertson selaku penulis kemudiannya menyatakan bahawa tulisannya hanyalah kebetulan sama dengan kejadian Titanic dan mengatakan ianya ditulis berdasarkan pengalamannya sebagai seorang pelayar di laut.

Kemenangan Donald Trump Amerika Syarikat pada pilihan raya Amerika Syarikat suatu ketika dahulu mengejutkan banyak pihak. Hal ini memandangkan beliau bukanlah seorang ahli politik sebaliknya lebih terkenal sebagai seorang usahawan dengan kekayaan berbilion dollar.

Pada tahun 2004, Philip Roth pernah menulis sebuah karya terkenal yang bertajuk The Plot Against America. Bukan sahaja isi kandungannya sangat menarik, plotnya juga seakan-akan mempunyai persamaan dengan kisah Donald Trump menjadi Presiden. Bukunya itu menceritakan mengenai kisah bagaimana watak pratagonisnya iaitu Charles Lindbergh seorang selebriti terkenal telah melancarkan kempen pilihan raya dan bercita-cita untuk menjadi Presiden. Walaupun dianggap sebagai jenaka oleh pihak parti lawan, beliau akhirnya menang dalam pilihan raya tersebut.

Terdapat persamaan antara watak Charles Lindbergh dan Donald Trump dimana kedua-duanya hanya mengharapkan populariti masing-masing untuk menang dan  bersikap prejudis terhadap pihak lawan serta tidak bersikap profesional. Walaupun dilihat hampir mustahil untuk menang, mereka membuktikan sebaliknya yang berlaku.

Sekitar tahun 1968, John Brunner telah menulis sebuah buku yang bertajuk Stand On Zanzibar. Kisah dalam buku tersebut yang berlatarbelakangkan kehidupan pada masa hadapan yang sudahpun menggunakan kereta elektrik. Sementara itu, digambarkan penggunaan dadah, seks bebas dan hubungan seks bebas sudah menjadi kebiasaan dalam masyarakat.

Gambaran yang diberikan ini hampir menyamai realiti sekarang. Malah, beliau juga menyatakan dunia pada waktu tersebut akan dipimpin oleh seorang pemimpin berkulit hitam daripada Amerika Syarikat bernama Presiden Obomi, nama yang hampir sama dengan Presiden Obama. Mungkinkah ianya sekadar kebetulan?

Hidup dalam krisis sosial dan ekonomi pada abad ke 19, Edward Bellamy hidup dalam suanana dimana golongan pekerja dan minoriti sentiasa ditekan dan disisihkan. Sebagai seorang penulis, beliau telah menulis sebuah novel bertajuk Looking Backward: 2000–1887 yang memuatkan idea dan cadangannya untuk menangani masalah ini pada masa hadapan.

Dalam novel ini, Julian West selaku watak pratonis digambarkan telah tidur lama dan bermimpi bangun pada tahun 2000. Keadaan dunia pada waktu itu digambarkan sebagai adil dimana setiap rakyat Amerika Syarikat dapat menikmati hidup yang sama rata. Pada waktu itu juga, beliau juga mempunyai satu kad dimana ianya boleh digunakan untuk membeli-belah. Novel ini memaparkan imaginasi Edward Bellamy tentang kemunculan kad kredit pada masa hadapan yang tidak lagi wujud pada masa tersebut.


Sejarah India Menjadi Gergasi Bola Sepak Asia Tanpa Kasut

Salah satu kisah yang kerap tersebar serta menjadi kepercayaan orang ramai adalah berkenaan keengganan pasukan kebangsaan India menyertai kejohanan Piala Dunia 1950, kerana syarat pertandingan yang memerlukan mereka main dalam keadaan berkasut.

Sejarahnya, pada kejohanan Olimpik 1948 di London dalam acara bola sepak, pasukan kebangsaan India pada ketika itu bertanding buat kali pertama dalam acara peringkat antarabangsa selepas mendapat kemerdekaan.

Oleh kerana sudah menjadi kebiasaan mereka, pemain-pemain India yang bertanding dibenarkan bermain tanpa memakai kasut. Sesetengah pemain hanya berstokin dan majoritinya bermain kaki ayam. Walaupun tiada kasut, pasukan tersebut berjaya mempamerkan aksi memberangsangkan - hanya tewas 2-1 kepada Perancis merupakan satu pencapaian besar India bagi penampilan sulung mereka.

Ekoran situasi dunia ketika itu yang masih lagi dalam proses permulaan semula akibat perang dunia kedua, kebanyakan negara tidak dapat menyertai kejohanan Piala Dunia 1950 yang akan diadakan di Brazil. Bagi Asia, empat pasukan dijemput untuk menyertai pusingan kelayakan iaitu Filipina, Indonesia, Burma dan India bagi merebut satu tempat sebagai wakil Asia.

Sebelum berlangsungnya pusingan kelayakan lagi, Filipina, Indonesia dan Burma memilih untuk tidak menyertainya membolehkan India secara automatik layak menjadi wakil benua Asia ke temasya tersebut.

India bagaimanapun memilih untuk tidak menyertai kejohanan itu. Tidak diketahui siapa yang memulakan mitos India tidak mahu menyertai kejohanan tersebut  disebabkan FIFA mewajibkan semua pemain memakai kasut ketika bermain. Alasan ini menjadi popular sehingga dipercayai ramai orang.

Ada juga pihak mengatakan persatuan bola sepak India tidak mempunyai peruntukan yang mencukupi bagi menghantar pasukan mereka ke Brazil. Ketika itu banyak pasukan memang menghadapi kesukaran hendak ke sana dengan perjalanan panjang terpaksa dilalui menggunakan kapal, ekoran risiko menaiki kapal terbang.

Hujah itu tidak boleh diterima pakai kerana penganjur iaitu FIFA bersetuju untuk menanggung semua kos perjalanan pergi dan balik mana-mana pasukan bertanding. Lagipun, alasan 'tidak mahu bermain dengan memakai kasut' lebih sedap diceritakan kepada orang ramai. Lebih kelakar.

Mitos ini tersebar sehinggalah satu temubual bersama kapten pasukan India ketika itu, Sailen Manna yang diadakan beberapa puluh tahun kemudian.

Menjelaskan segala-galanya, pasukan India pada ketika itu merasakan Piala Dunia bukanlah keutamaan pada mereka berbanding kejohanan Olimpik.

Ini dibuktikan lagi kerana tidak ada negara Asia ketika itu hendak menyertai kejohanan tersebut yang diadakan untuk kali keempat. Semua negara Asia tak pandang Piala Dunia pada era tersebut.

Selepas menolak penyertaan mereka pada Piala Dunia 1950, pasukan kebangsaan India menyertai pertandingan Sukan Asia 1951 yang diadakan buat kali pertama.

Acara bola sepak dipertandingkan dengan enam negara menyertainya iaitu India sebagai tuan rumah, Iran, Jepun, Burma, Indonesia dan Afghanistan. Sudah terdedah dengan bola sepak peringkat antarabangsa, pasukan India berjaya memenangi acara bola sepak dan membawa pulang pingat emas, menewaskan pasukan Iran 1-0.

Atas kejayaan itu, India kembali menyertai kejohanan Olimpik 1952 di Hungary dengan lebih yakin dalam pertandingan yang dirasakan lebih berprestij pada pandangan mereka.

Bersaing dalam format kalah mati pada pusingan pertama, pasukan India diundi bertemu pasukan Yugoslavia. Mengekalkan tradisi berkaki ayam ketika bermain, pasukan India gagal menyaingi Yugoslavia akibat cuaca sejuk yang menyebabkan kesukaran pada mereka untuk berlari.

Mereka tewas teruk 10-1 mengakibatkan pasukan India terpaksa pulang hampa pada pusingan pertama.

Pengalaman dibelasah dalam kejohanan Olimpik membuatkan persatuan bola sepak India mengenakan syarat supaya semua pemain mula mengenakan kasut bola yang sesuai dalam perlawanan. Arahan itu membuahkan hasil kepada pasukan mereka.

Pada temasya Olimpik 1956 yang diadakan di Australia, pasukan India mencatat sejarah menjadi pasukan Asia pertama melayakkan diri ke pusingan separuh akhir, selepas menewaskan tuan rumah 4-2.

Berdepan seteru mereka sebelum itu Yugoslavia, pasukan India mempamerkan aksi yang jauh lebih baik sambil bermain dengan memakai kasut. Nasib tidak menyebelahi mereka selepas Yugoslavia berjaya memenangi perlawanan tersebut walaupun India mendahului sehingga minit ke 52. India tewas 4-1 dan pulang hampa sekadar berada pada tempat ke empat.

Zaman kegemilangan bola sepak India berakhir pada Sukan Asia 1962 yang diadakan di Jakarta.

Ekoran krisis politik yang timbul selepas wakil India mempersoalkan larangan penyertaan Israel dalam temasya itu, pasukan India dikutuk penonton sepanjang semua perlawanan dengan keselamatan mereka tergugat akibat ancaman orang ramai. Ini tidak menghalang mereka yang terkenal sebagai jaguh Asia ketika itu memenangi pingat emas.

Pasukan kebangsaan kita pada ketika itu masih dikenali dengan nama Malaya, turut sama bertanding. Mereka berjaya membawa pulang pingat gangsa selepas menewaskan Vietnam Selatan pada penampilan kedua negara kita.


Kenapa 'Rockers' gemar memakai kasut Converse?

Converse merupakan sebuah jenama kasut antarabangsa yang tidak perlu diperkenalkan lagi. Walau jenama ini tidaklah sepopular Adidas dan Nike, jenaman Converse ini masih mempunyai peminat fanatiknya yang tersendiri.

Jenama ini juga kaya dengan sejarah. Pihak Iluminasi telah diberi peluang untuk mengulangsiar artikel di bawah ini yang ditulis oleh Festive Bundle Asia. Sesetengah bahagian daripada artikel ini telah diubah (tanpa mengubah maksud asal ayat) bagi memudahkan ianya difahami dan dibaca. Sekiranya anda merupakan seorang peminat barangan bundle dan vintage, bolehlah berhubung dengan beliau.

Setelah puas bekerja dengan sebuah syarikat kasut, seorang lelaki berusia 47 tahun berhenti kerja dan memulakan bisnes sendiri. Marquis Mill Converse meletak jawatannya sebagai pengurus yang disegani dan membuka satu lagi syarikat kasut kecil kecilan di Malden, Massachusettes. Bermula pada tahun 1908, Converse Rubber Shoe Company cuma berniaga runci runcit dengan membuat kasut getah kepada semua golongan untuk berkebun, bersiar siar, pergi pasar, menyapu sampah, pergi mengaji atau bermain baruh. Setelah tujuh tahun, tahun 1915 barulah Converse berjinak jinak ke industri sukan dengan buat kasut tenis.

Dua tahun membuat kasut tenis dan nampak peluang yang ada, pada tahun 1917 Converse cuba pula untuk masuk ke industri bola keranjang dan memperkenalkan All Star. Rekaannya ringkas sahaja. Tapak diperbuat dengan getah, dan fabrik kanvas digunakan untuk bahagian atas sampai ke betis. Jika tanya Encik Marquis sendiri, dia pun tidak sangka design yang ringkas ini mampu mengubah Amerika.

Ia bermula pada tahun 1921 bila seorang pemain bola keranjang datang bertemu dengannya dan mengadu sakit kaki. Sebagai seorang pemain bola keranjang, Charles ‘Chuck’ Taylor cadangkan supaya logo Converse ditampal pada bahagian dalam kasut untuk lindungi buku lali. Converse nampak cadangan itu cun lalu meraikan cadangan tersebut dengan logo Converse huruf C dan bintang diletakkan pada bahagian dalam kasut. Sebagai membalas budi pula, Chuck diberi peluang jadi ejen jurujual Converse dan jadi duta untuk memperkenalkan Converse ini kepada kawan-kawan bola keranjangnya.

Tapi berkat kesungguhan Chuck mempromosi Converse, jenama kasut sukan itu makin popular dan menjadi pilihan pemain pemain bola keranjang ketika itu. Tuah ayam nampak di kaki, manakala tuah Chuck juga nampak di kaki apabila pada tahun 1932 Converse mengambil tandatangan ‘Chuck Taylor’ untuk ditambah pada logo Converse All Star sebagai menghargai jasa jasa Charles ‘Chuck’ Taylor. Dan Chuck terus mengabadikan keringatnya kepada syarikat ini sehingga dia menghembuskan nafas yang terakhir pada tahun 1969.

Tidak cukup dengan bola keranjang, mungkin kerana kualiti yang ada pada sepasang All Star, Converse diberi pula kontrak untuk membuat kelengkapan berasaskan getah seperti kasut untuk askar Amerika membuat latihan sempena Perang Dunia Kedua pada tahun 1941.

Tak sangka juga, sebuah syarikat kasut sukan yang meraikan kedamaian diberi kontrak untuk membantu askar membunuh pula.

Setelah perang tamat, Converse pula menjajah pemikiran kanak kanak dan remaja Amerika dengan menerbitkan buku tahunan (Converse Year Book) dengan memaparkan pada kulit buku tersebut kanak-kanak dan remaja memakai kasut Converse All Star. Hasilnya, pada 1950an hingga 1960an Converse menjadi kegilaan remaja remaja sekolah dan kolej di Amerika terutamanya pelajar atlit. Sehinggakan 500 juta pasang kasut All Star telah terjual seterusnya menguasai 80% pasaran kasut berjalan.

Dalam dunia bola keranjang pula Converse semakin memonopoli sukan tersebut. Pada tahun 1960, 90% pemain bola keranjang memilih Converse All Star sebagai kasut kesayangan mereka. Lebih lebih lagi, Converse menaja pula sebuah pasukan kulit hitam professional pertama Amerika, New York Renaisance. Sehinggakan Converse dinobatkan sebagai kasut rasmi Persatuan Bola Keranjang Kebangsaan (NBA).

Disangkakan panas hingga ke petang, rupanya hujan di tengah hari. Setelah Converse berasa lega memasang impian untuk menakluki Amerika Syarikat, muncul pula jenama jenama dari luar Amerika Syarikat seperti Adidas, Puma dan Onitsuka Tigers selain dari jenama tempatan seperti Nike yang mula memberi saingan kepada Converse.

Converse makin cemas apabila pemain pemain bola keranjang sudah mula meninggalkan Converse dan memilih jenama jenama baru yang lebih sporty dan moden rekaannya. Selepas itu, Converse tidak lagi mampu untuk menjadi pemain utama dalam industri ini. Lagi parah, gelaran "Kasut Rasmi NBA" telah dilucut daripada Converse.

Converse sedaya upaya mengikut arus semasa yang ada dengan meningkatkan design kasut bola keranjangnya, namun rezeki tetap tak menyebelahi syarikat yang suatu ketika dulu sangat hebat ini.

Selepas tidak lagi menjadi pemain utama industri bola keranjang, Converse mula merajuk dan menumpukan jualannya terhadap orang orang kebanyakan yang tidak bermain bola keranjang, tetapi pakai kasut Converse secara kasual. Terutamanya golongan remaja. Sama ada untuk pergi mengorat, pergi perpustakaan, pergi Astaka atau bermain snuker di Arked MARA.

Walaupun Converse punyai tempat dalam segelintir remaja, namun koleksi design yang terhad menyebabkan Converse juga tewas dalam pasaran tempatan.

Sejak masuk tahun 90an, ekonomi Amerika Syarikat makin merosot. Converse juga tak boleh lari daripada terkena kesannya. Hutang hutang makin bertambah. Lebih teruk lagi, kerana tingginya persaingan, permintaan terhadap kasut kasut buatan Converse menjadi semakin kurang. Converse makin jatuh dan jatuh. Tidak mampu melawan syarikat-syarikat lain.

Kemuncaknya, pada tahun 2001 Converse diisyiharkan bankrap (muflis). Setelah itu, jenama Converse ini dibeli oleh sebuah syarikat bernama Footwear Acquisition.

Waktu ini adalah antara detik-detik sedih bagi peminat Converse dan rakyat Amerika kerana satu satunya jenama kebanggaan mereka yang masih setia dengan label "Made In USA" akhirnya diubah pembuatannya di negara yang lebih murah modalnya seperti Indonesia. Mungkin sebab itu satu satu pasang Converse made in USA harganya lebih mahal. Sesuai dengan nilai sentimentalnya.

Pada tahun 2003, sekali lagi Converse bertukar tangan. Nike telah membeli jenama Converse dan pelbagaikan produk mereka sepeti baju, seluar, topi, key chain dan sebagainya. Nike sekali lagi menaikkan semula jenama Converse ke seluruh dunia seperti hari ini. Tapi sekali kali ia masih tak mampu untuk melawan nilai yang ada pada sepasang Converse Made in USA.

Jika anda seorang yang mengaku rock, anda patut tahu tentang kasut rasmi para rockers ini. Bukan sedikit budak-budak rock yang pakai Converse. Walaupun segelintir rockstar lebih memilih kasut Dr Martens atau Adidas sebagai kasut mereka, tetapi masih lagi tidak mampu melawan pengaruh Converse All Star.

Walaupun kasut ini nampak ringkas, ia sebenarnya tahan lama, fleksibel, dan paling penting kasut ini lebih murah harganya. Converse selalu dikaitkan dengan kumpulan muzik Grunge seperti Nirvana. Ini kerana, arwah Kurt Cobain selalu pakai kasut murah ini sehinggakan ketika dia mati pun, dia masih memakai sepasang kasut Converse All Star.

Selain Nirvana, ramai lagi rockers yang memilih Converse sebagai kasut rasmi mereka. Mungkin Converse tidak lagi diminati pemain bola keranjang, tetapi ia akan selamanya di hati peminat peminat rock!


5 Pemain Bola Dengan Rekod Disiplin Terburuk Dalam Sejarah

Sukan bola sepak merupakan satu sukan fizikal, dengan kekasaran sudah jadi satu kebiasaan. Terjahan, pelanggaran atau bentesan kerap dilakukan dalam perebutan dengan aksi yang keras tidaklah menjadi satu kesalahan, melainkan pemain itu sendiri dilihat cuba mengasari pihak lawan dengan sengaja.

Sistem kad kuning dan kad merah yang diperkenalkan jelas membantu dalam mengawal disiplin pemain. Walaupun begitu, ada jenis-jenis pemain tertentu yang dilihat memang gemar bermain dalam corak yang lebih keras berbanding pemain lain sehingga mendapat kritikan atau jolokan nama tertentu.

Bukan semua kekerasan layak untuk diberikan kad dengan hanya situasi tertentu sahaja memerlukan pengadil menyeluk poket mengeluarkan kad kepada pemain - berikut adalah lima pemain yang sudah pasti anda tidak menyangka memegang rekod penerima kad paling banyak dalam kejohanan Piala Dunia sehingga kini.

Penyerang veteran Australia ini telah pun menyertai tiga kejohanan Piala Dunia sebelum ini dengan mula menyertainya pada tahun 2006, 2010 dan 2014. Tetap terpilih sebagai pemain dalam skuad Australia untuk kejohanan 2018 namun Cahill bukan lagi berada dalam kesebelasan utama. Mengumpul 4 kad kuning dan 1 kad merah, Cahill berada di tempat kelima pemain paling banyak mengumpul kad sepanjang zaman dengan rekodnya itu dibuat dalam lapan kali penampilan.

Pemain terkenal dari Cameroon antara pemain Afrika paling ikonik ini, adalah seorang yang terkenal dengan reputasi pemain keras di atas padang. Bermain dalam empat kejohanan Piala Dunia pada kejohanan 1994, 1998, 2002 dan 2010. Beliau terkena penyakit angin ahmar yang menyebabkan tubuhnya koma selama 2 hari sehingga ada pihak yang tersilap melaporkan kematian beliau.

Kini cergas semula, rekod kekerasannya dalam Piala Dunia dengan 3 kad kuning dan 2 kad merah yang diperolehinya, hanya dalam sembilan perlawanan.

Pemain legenda Brazil yang terkenal sebagai satu-satunya pemain di dunia yang menyertai 3 perlawanan akhir Piala Dunia berturut-turut pada tahun 1994, 1998 dan 2002, rekod disiplinnya di atas padang sayangnya kurang menyinar. Bermain dalam Piala Dunia sejak edisi 1994 hingga 2006 dalam 20 perlawanan, Cafu berjaya mengelakkan dirinya daripada di buang padang namun rekod 6 kad kuning yang dikutip menjadikan dia antara pemain paling kasar di atas padang, sepanjang zaman.

Rafael Marquez terkenal sebagai pemain tegap yang mengetuai barisan pertahanan pasukan Mexico serta menjadi pemain Mexico pertama bermain dengan kelab Barcelona di Sepanyol. Dalam kejohanan Piala Dunia 2018, Marquez menjadi pemain ketiga sepanjang zaman pernah bermain dalam lima edisi Piala Dunia iaitu 2002, 2006, 2010, 2014 dan 2018.

Pada usia 39 tahun, inilah peluang terakhir untuk Marquez memintas pemain nombor 1 dalam jumlah pungutan kad Piala Dunia. Marquez mengumpul 5 kad kuning dan 1 kad merah dalam semua kejohanan yang disertai sebelum ini, belum cukup untuk memintas pendahulu senarai ini.

Legenda Perancis ini terkenal sebagai seorang pemain yang mempunyai kemahiran bermain yang cukup cantik. Kemahiran gelecekan Zidane menjadi ikutan ramai. Begitu juga detik-detik yang dihasilkan oleh beliau dalam mengemudi pasukan Perancis memenangi dua kejohanan besar iaitu Piala Dunia 1998 dan Euro 2000. Bagaimanapun, prestasi buruk pasukan Perancis pada tahun 2002 membawa kepada kebangkitan mereka dalam edisi 2006 di mana Perancis berjaya melayakkan ke perlawanan akhir berdepan Itali.

Dalam satu insiden masa tambahan selepas kedua-dua pasukan terikat 1-1, Zidane yang marah terhadap provokasi Marco Materazzi bertindak menanduk Materazzi lalu dibuang padang. Karier Piala Dunia Zidane berakhir pada detik itu, menjadikan Zidane pemegang rekod disiplin paling teruk dalam semua kejohanan Piala Dunia dengan 4 kad kuning dan 2 kad merah dalam 12 perlawanan.


4 Perbezaan Introvert Dengan Social Anxiety

Introversi dan gejala kebimbangan sosial sering diperkatakan sama ada dalam fikiran manusia atau pun di internet. Namun realitinya adalah sukakan masa bersendirian tidak sama dengan hidup mempunyai masalah mental.

Individu introvert atau introversi iaitu mereka yang suka bersendirian adalah satu sifat keperibadian. Kebimbangan sosial atau social anxiety pula adalah mereka yang fobia apabila ditonton atau dinilai orang lain, adalah satu masalah mental.

Sudah tentu, anda boleh menjadi seorang introvert yang mengalami kebimbangan sosial. Namun, ramai di antara kita yang salah tanggapan bahawa kedua-duanya adalah perkara yang sama.

iluminasi.com ingin kongsikan 4 perbezaan utama di antara individu introvert dan juga mereka yang mengalami kebimbangan sosial.

Kebimbangan sosial dapat dilihat sebagai produk persekitaran seseorang menurut ahli psikologi Ellen Hendriksen. Sebagai contoh, ia boleh berlaku selepas seseorang itu dibuli atau melalui beberapa bentuk penolakan sosial awal.

Dengan kata mudah, kebimbangan sosial berlaku daripada pengalaman seseorang itu sendiri. Bagi mereka yang introvert pula, ia sememangnya berlaku sejak lahir lagi.

"Introversi adalah sifat, bermakna ia adalah sebahagian daripada keperibadian anda. Tetapi dengan kebimbangan sosial, anda mungkin mempunyai kecenderungan ke arah itu dan ia bukan berlaku sejak dilahirkan. Kemungkinan besar, banyak pembelajaran yang mempengaruhi perkembangannya," jelas Ellen Hendriksen.

Memikirkan untuk berinteraksi secara sosial adalah sangat menakutkan bagi seseorang yang hidup dengan gangguan kebimbangan sosial, menurut Victor Schwartz, ketua pegawai perubatan Jed Foundation, satu organisasi pencegah bunuh diri.

Introversi adalah gaya watak dan ia membuatkan seseorang itu mungkin tak suka atau mungkin mengambil masa untuk bersedia menghadapi situasi sosial serta mengalami kebimbangan yang masih mampu dikawal.

Individu dengan kebimbangan sosial pula berhadapan dengan kebimbangan yang lebih dahsyat apabila berhadapan dengan situasi sosial. Mereka mampu berasa takut dengan hanya memikirkan tentangnya sahaja. Perkara ini berkemungkinan besar menyebabkan fungsi pada individu tersebut menjadi terhad, seperti bercakap dan sebagainya.

Sebagai contoh, individu introvert mungkin malu-malu atau mengambil masa untuk menyesuaikan diri dalam sesebuah majlis, namun bagi mereka dengan social anxiety, mereka berasa sangat takut untuk menghadirkan diri, atau langsung tidak menghadirkan diri.

Jika bakal berhadapan dengan penglibatan atau acara sosial, individu introvert akan menggunakan masa sebelum menghadirkan diri untuk "mengecaj diri" kerana mereka  menambah tenaga mereka melalui bersendiri daripada berada di sekeliling orang ramai. Masa tersebut mungkin digunakan untuk membaca buku atau menonton televisyen.

Bagi individu dengan kebimbangan sosial pula, menjangkakan satu perhimpunan sosial mampu menyebabkan ketakutan yang melampau, panik atau tekanan.

Gejala kebimbangan sosial adalah sama seperti gejala kebimbangan secara umum. Apa yang berbeza adalah penetapan atau konteks, jelas Victor Scwartz.

Ia boleh merangkumi perasaan tertekan, kegelisahan, kesukaran untuk duduk diam atau menumpukan perhatian dan gejala-gejala fizikal seperti sesak di tekak atau dada, jantung berdegup pantas, tapak tangan berpeluh dan perut tidak selesa.

Introvert tidak bencikan pembentangan atau bercakap di khalayak ramai, mereka hanya tidak sukakan perbincangan yang tidak memberikan apa-apa makna yang berlaku selepas itu.

Bagi mereka yang dibelenggu kebimbangan sosial pula, berdiri di hadapan kumpulan atau orang ramai sudah cukup untuk menjadi masalah besar kepada mereka. Kesempurnaan adalah kesan sampingan kepada keadaan itu, dan mereka yang berurusan dengannya kerap berasa takut bahawa mereka akan merosakkan majlis atau tersalah cakap.

Terdapat banyak tanggapan bahawa orang ramai akan tidak bersetuju atau mengejek-ejek mereka yang mengalami kebimbangan sosial. Orang ramai menjangkakan mereka akan memalukan diri sendiri atau malu dengan apa sahaja yang dikatakan dan dilakukan.

Kebimbangan sosial didorong oleh ketakutan. Sebagai contoh, ia membuatkan anda meninggalkan majlis hari jadi di awal waktu kerana anda yakin anda membosankan, atau tidak dapat bergaul. Dan ini membuatkan anda tak sempat meraikan hari jadi dan makan kek. Kebimbangan sosial membuatkan anda terlepas banyak perkara dalam hidup anda.

Anda terlepas apa yang ditawarkan oleh orang lain kerana anda tak hadir secara fizikal atau terperangkap dalam mod pemantauan diri iaitu bimbangkan anda akan berkata sesuatu yang bodoh apabila berada di sekeliling mereka.

Bagi individu introvert pula, mereka juga mungkin meninggalkan majlis hari jadi tersebut awal, namun kritikan terhadap diri sendiri tidak berlaku. Malah, introvert akan pulang ke rumah, duduk di hadapan televisyen sambil makan keropok tanpa memikirkan apa-apa.

Tiada penghakiman atau pembohongan diri serta langsung tak ambil peduli. Mereka memilih untuk meninggalkan sesuatu yang mereka tak selesa dan ia dilakukan bukan kerana perasaan takut.

Konklusi, steroetaip yang tidak tepat boleh menyebabkan stigma salah - tidak kira sama ada seseorang itu adalah introvert, seseorang yang mempunyai kebimbangan sosial atau kedua-duanya.


8 Fakta Menarik Mengenai Piala Dunia FIFA

Piala Dunia adalah acara yang diadakan 4 tahun sekali yang mana ditunggu-tunggu oleh seluruh pelusuk penduduk dunia. Ia merupakan kejohanan yang menyatukan dunia melalui satu sukan.

Sehingga tahun 2018, sebanyak 21 kali kejohanan Piala Dunia dianjurkan dan Brazil adalah satu-satunya pasukan yang berjaya melayakkan diri dalam semua yang dianjurkan. Dalam kemeriahan menikmati acara ini, iluminasi.com ingin kongsikan 8 fakta menarik mengenai Piala Dunia.

Piala Dunia yang pertama diadakan di Montevideo, Uruguay pada tahun 1930. Kejohanan ini dicipta oleh Jules Rimet, Presiden FIFA ke-3 dari 1921 hingga 1954.

Beliau mendapat ilham untuk mengadakan pertandingan ini melalui kejayaan Sukan Olimpik, yang mahu menyatukan negara-negara melalui bola sepak.

Hanya 13 negara sahaja yang mengambil bahagian, termasuk 4 negara Eropah yang melintasi Lautan Atlantik menggunakan bot untuk bersaing dalam kejohanan ini iaitu Belgium, Perancis, Romania dan Yugoslavia.

Negara lain yang turut menyertai adalah dari benua Amerika iaitu Amerika Syarikat, Peru, Paraguay, Chile, Mexico, Argentina, Bolivia, Brazil dan Uruguay. Tuan rumah Uruguay menewaskan Argentina pada perlawanan akhir dengan jaringan 4-2.

Ketika Perang Dunia Kedua berlangsung, Piala Dunia tidak dilangsungkan pada tahun 1942 dan 1946. Sukan Olimpik juga tidak dilangsungkan.

Penjaring terbanyak sepanjang masa dalam Piala Dunia adalah penyerang Jerman, Miroslav Klose yang menjaringkan sebanyak 16 gol dalam 24 perlawanan dalam 4 Piala Dunia iaitu pada tahun 2002, 2006, 2010 dan 2014.

Tempat kedua adalah milik pemain Brazil iaitu Ronaldo yang diberikan gelaran "The Phenomenon" dengan 15 gol dalam hanya 19 perlawanan pada 4 kejohanan pada tahun 1994, 1998, 2002 dan 2006

Bagi rekod jaringan gol dalam satu kejohanan sahaja, ia dipegang oleh pemain Perancis iaitu Just Fontaine. Beliau menjaringkan 13 gol pada Piala Dunia 1958, menjadikannya penjaring terbanyak dalam sejarah Piala Dunia.

Gol terpantas dalam kejohanan Piala Dunia berlaku pada tahun 2002 yang hanya mengambil masa 11 saat sahaja untuk dijaringkan. Bekas pemain antarabangsa Turki, Hakan Sukur menjaringkan gol menentang Korea Selatan dalam perlawanan penentuan tempat ketiga dan keempat.

Kemenangan terbesar dalam Kelayakan Piala Dunia adalah pada tahun 2011, yang menemukan Australia dan American Samoa yang melihatkan kemenangan memihak kepada Australia dengan jaringan 31-0.

Pemain yang bermain untuk pasukan yang paling banyak menjuarai Piala Dunia adalah Pele yang mewakili Brazil, yang telah memenangi sebanyak 3 kali iaitu pada tahun 1958, 1962 dan 1970.

Beliau juga penjaring termuda dan pemenang kejohanan yang hanya berusia 17 tahun.

Rekod pemain paling tua yang pernah memenangi Piala Dunia dipegang oleh Dino Zoff. Beliau memenangi Piala Dunia 1982 bersama Itali ketika berusia 40 tahun.

Dan jurulatih paling berjaya dalam sejarah Piala Dunia adalah Vittorio Pozzo yang berjaya membawa Itali memenangi 2 Piala Dunia berturut-turut pada tahun 1934 dan 1938.

Beliau merupakan satu-satunya jurulatih yang berjaya mencapai kejayaan seperti itu.

Untuk kempen Piala Dunia kali ini, wang tunai sebanyak RM1.6 bilion diperuntukkan bagi pasukan-pasukan yang bertanding.

Bagi 16 pasukan yang berjaya melayakkan diri ke pusingan akhir di Rusia, sebanyak RM32 juta akan diberikan setiap pasukan yang RM32 juta untuk mengambil bahagian dan RM6 juta lagi untuk kos kejohanan.

Jika pasukan berjaya melayakkan diri ke pusingan kedua namun tewas di peringkat kalah mati, ganjaran tambahan sebayak RM16 juta diberikan.

Pasukan yang tewas di peringkat suku akhir pula akan menerima RM16 juta lagi, dan 4 pasukan terakhir akan menerima jumlah yang berbeza mengikut prestasi masing-masing.

Pasukan yang bertanding untuk tempat ke-3 dan ke-4 akan berkongsi RM184 juta, dengan RM96 juta diberikan kepada tempat ke-3 dan RM88 juta kepada tempat ke-4.

Perlawanan akhir menawarkan wang tunai sebanyak RM264 juta yang mana sebanyak RM152 juta dihadiahkan kepada juara dan naib juara mendapat sebanyak RM112 juta.

9 bulan selepas Jerman menjadi tuan rumah Piala Dunia 2006, kadar kelahiran negara itu meningkat sebanyak 10%.

Peningkatan 10% mungkin kelihatan seperti tak begitu banyak, namun kadar kelahiran adalah sesuatu yang sangat stabil, bermakna peningkatan itu adalah sangat tinggi.

Sejak tahun 2006, kadar kelahiran Kesatuan Eropah hanya berubah sebanyak 0.07%, dan apa yang lebih pelik, kadar kelahiran di Jerman adalah yang paling rendah dalam Kesatuan Eropah.

Antara dua penyebab utama yang dilihatkan mengakibatkan situasi ini adalah pengambilan alkohol dan keseronokan tidak terkawal ketika berlangsungnya kejohanan ini.

Dengan berlangsungnya Piala Dunia 2018 di Rusia, ia telah memecahkan rekod sebagai kejohanan Piala Dunia paling mahal dalam sejarah, menewaskan Piala Dunia 2014 di Brazil.

Anggaran sebanyak RM56.84 bilion dibelanjakan oleh Rusia, mengatasi RM46.43 bilion di Brazil. Antara kos dalam kejohanan Piala Dunia yang lain adalah seperti berikut:

Ia juga merupakan Piala Dunia pertama yang diadakan di Eropah Timur, dan kali ke-11 dilangsungkan di Eropah.

Hampir 3.2 bilion penduduk di seluruh dunia, iaitu kira-kira 46% daripada populasi dunia, menonton lebih daripada 1 minit pada Piala Dunia 2010. Menurut FIFA, ia menjadikan kejohanan ini sebagai "acara sukan yang paling banyak ditonton di seluruh dunia."

Walaupun angka 46% daripada seluruh dunia bersatu untuk menonton satu kejohanan tunggal, namun boleh dikatakan hanya 2 bilion atau 29% daripada populasi dunia sahaja yang menonton lebih daripada 30 minit.


Fahami Apa Itu Meroyan Atau Postpartum Depression (PPD)

Beberapa hari lalu ketika rakyat Malaysia sedang menyambut kehadiran Syawal, kita telah dikejutkan dengan berita seorang ibu di Temerloh yang sanggup mengelar anak bongsunya yang berusia 19 bulan. Menurut suaminya, wanita itu dilihat kerap termenung dan kemurungan sejak awal Mei lalu, namun tidak ke hospital untuk mendapatkan rawatan.

Ini bukanlah kes pertama seorang ibu meroyan dan membunuh bayinya sendiri, namun masih ramai para suami yang jahil atau memandang ringan tentang isu meroyan. Teruskan membaca untuk memahami lebih lanjut apa itu meroyan.

Dalam bahasa mudah, Postpartum Depression (PPD) atau meroyan menurut masyarakat Melayu, adalah sebuah perubahan kompleks dari segi fizikal, emosi dan tingkah laku selepas seseorang wanita menjalani proses melahirkan anak.

Berlakunya meroyan juga sebenarnya dikaitkan dengan perubahan kimia, sosial dan psikologi seseorang ibu. Sejenis penyakit kemurungan, meroyan sebenarnya boleh diubati dengan pengambilan ubatan dan kaunseling.

Selepas proses kelahiran, hormon dalam badan seseorang ibu akan berubah sama sekali. Hubungan antara perubahan hormon dengan meroyan sebenarnya masih tidak jelas. Namun, yang diketahui adalah tahap hormon pembiakan wanita (estrogen dan progesterone) yang melalui peningkatan sehingga 10 kali ganda ketika proses kehamilan.

Selepas kelahiran, hormon-hormon turun mendadak. Dalam masa 3 hari selepas kelahiran, hormon ini mencapai tahap normal seperti sebelum seseorang wanita hamil. Bagi sesetengah wanita, perubahan hormon yang mendadak ini berupaya menyebabkan mereka berasa murung, dan akhirnya kepada tahap yang lebih serius iaitu meroyan.

Sekiranya seseorang ibu yang baru sahaja melahirkan anak itu mempunyai sejarah kemurungan, sama beliau sendiri pernah melaluinya, atau salah seorang ahli keluarga sendiri mengalaminya, kebarangkalian untuk beliau meroyan adalah tinggi.

Terdapat beberapa sebab lain mengapa seseorang ibu itu meroyan. Antaranya termasuklah penggunaan alkohol atau dadah, perasaan bercampur baur atau tidak bersedia untuk mempunyai anak, dan tidak mempunyai sistem sokongan yang kuat oleh keluarga sama ada daripada suami sendiri mahupun keluarga kedua ibu bapa.

Selepas melahirkan anak, seseorang ibu selalunya akan susah untuk tidur, tidak lalu makan, keletihan berlebihan, kurangnya ransangan seksual dan perubahan mood yang kerap. Ini adalah normal kerana proses kelahiran adalah sesuatu sangat menyakitkan. Namun, sekiranya seseorang ibu turut merasai tanda-tanda seperti di bawah, kemungkinan besar beliau sedang mengalami meroyan:

Terdapat 3 jenis penyakit meroyan, iaitu 'baby blues', 'postpartum depression' dan 'postpartum psychosis'. Memahami perbezaan antara ketiganya adalah penting supaya kejadian yang tidak diingini dapat dielakkan dengan rawatan yang sewajarnya.

Baby blues selalunya berlaku dalam masa beberapa hari dalam kalangan kebanyakan ibu yang baru sahaja melahirkan bayi, dan ia sebenarnya normal. Buat ibu baru, yakni yang pertama kali menjadi ibu, mereka lebih terkesan dengan perubahan mood yang ketara, kadang kala sangat gembira, dan pada waktu lain berasa sangat sedih.

Perasaan baby blues ini boleh berlaku sehingga beberapa jam, dan dalam sesetengah kes, sehingga berminggu-minggu. Baby blues dilihat sebagai meroyan yang kurang tidak serius, dan selalunya tidak memerlukan rawatan kesihatan. Sekadar sokongan daripada rakan-rakan ibu, suami dan keluarga sudah mencukupi untuk menghadapinya.

Postpartum depression adalah meroyan pada tahap yang sederhana serius, dan seseorang ibu boleh merasainya untuk beberapa hari, sehingga beberapa bulan selepas proses kelahiran.

PPD boleh berlaku kepada mana-mana ibu, bukan terhadap ibu kali pertama sahaja. Seseorang ibu yang mengalami PPD akan merasai perubahan mood yang ketara, berasa sedih, putus asa dan bimbang, pada tahap yang lebih serius berbanding baby blues.

Sekiranya seseorang ibu mengalami PPD, bertemulah dengan doktor untuk mendapatkan nasihat dan rawatan yang sepatutnya. Sekiranya tidak mendapatkan rawatan, ibu tersebut boleh terdedah kepada meroyan yang lebih serius.

Postpartum psychosis adalah meroyan pada tahap yang paling serius. Kemurungan meroyan pada tahap ini boleh berlaku dengan pantas, selalunya dalam masa 3 bulan selepas proses kelahiran.

Para ibu yang menghidapinya boleh hilang 'sentuhan' dengan dunia realiti, dan mengalami halusinasi pendengaran, khayalan dan visual. Maksudnya, mereka akan mendengar dan melihat sesuatu yang tidak wujud, dan terpengaruh dengan perkara-perkara yang tidak masuk akal buat manusia normal.

Bagi ibu yang mengalami PPP, rawatan perlu dilakukan secepat mungkin. Bertemulah dengan doktor untuk rawatan yang bersesuaian. Kadangkala penghidap PPP akan dinasihatkan untuk dirawat di hospital untuk suatu tempoh kerana mereka mempunyai kecenderungan yang tinggi untuk mencederakan diri sendiri, dan orang lain termasuklah bayi yang baru dilahirkan.

Sebagai suami, jangan sesekali memandang remeh sekiranya para isteri dilihat mengalami kemurungan, sama ada selepas melahirkan anak mahupun tidak. Meroyan adalah perkara yang serius, dan sebagai suami mainkan peranan anda untuk membawa isteri mendapatkan rawatan yang selanjutnya.

Kemurungan pada lain-lain waktu walaupun bukan meroyan juga turut harus diberikan perhatian. Jiwa wanita sangat lembut dan sensitif, mudah terguris dan mengalami kemurungan dan tekanan. Sudah pasti anda tidak mahu sesuatu yang tidak diingini berlaku.

Sebagai suami, mainkan peranan anda dalam hidup isteri. Mereka telah melahirkan anak anda, jaga isteri dengan sebaik mungkin.


5 Kontroversi Politik Yang Timbul Semasa Penganjuran Piala Dunia 2018

Penganjuran temasya sukan sebesar Piala Dunia pasti akan menimbulkan isu-isu sampingan yang kurang mendapat liputan, berikutan perhatian orang ramai yang sudah pasti terarah kepada perkara yang lebih penting iaitu perlawanan-perlawanan yang berlangsung di atas padang.

Bagaimanapun isu-isu sampingan berkaitan penganjuran Piala Dunia 2018 sebenarnya tak kurang menarik untuk dibincangkan, kerana ia sebenarnya melibatkan politik serta dengan hal ehwal keselamatan dan undang-undang mereka yang menyertai temasya kali ini.

Ekoran sekatan yang dikenakan ke atas Iran oleh kerajaan Amerika Syarikat, Nike yang selama ini menjadi tidak bermasalah menaja kasut kepada pasukan bola sepak Iran menghentikan bekalan kepada pasukan tersebut serta merta.

Malangnya, tindakan itu diumumkan hanya beberapa hari sebelum bermulanya kejohanan yang menyebabkan pemain-pemain Iran terpaksa mencari jalan lain bagi mendapatkan kasut mereka. Carlos Quieroz, jurulatih pasukan Iran menyalahkan pihak Nike yang tidak tahu membezakan sukan dengan politik. Nike dalam kenyataan balas, menyifatkan tindakan itu sebagai perkara yang mereka perlu patuhi.

Yang lebih membimbangkan, kerajaan Amerika Syarikat bukan setakat mendesak syarikat Amerika Syarikat memboikot Iran, mereka juga mendesak syarikat-syarikat lain dari negara sekutu mereka untuk turut sama mengikut jejak langkah mereka - termasuklah Jerman dengan Adidas merasai bahang isu ini sebagai penaja jersi pasukan Iran.

Rafael Marquez adalah pemain veteran Mexico yang sudah menyertai beberapa siri kejohanan Piala Dunia. Bagaimanapun penyertaan beliau kali ini agak unik kerana namanya berada dalam senarai individu yang berada dalam siasatan, ekoran dakwaan dia sebenarnya salah ahli kartel berkait dengan antara pengedar dadah terbesar Mexico, Raul Flores Hernandez.

Kerajaan Amerika Syarikat ketika ini telah pun menyenaraikan Marquez bersama 22 lagi individu lain dan seluruh aset Marquez yang disimpan di Amerika Syarikat serta sebarang aset beliau yang berkait dengan syarikat Amerika Syarikat dibekukan. Atas sebab itu, semua syarikat milik Amerika Syarikat yang menjadi penaja kepada Piala Dunia 2018 memboikot Rafael Marquez daripada dilihat berada serentak dengan logo mereka dalam apa saja sekalipun.

Mana-mana syarikat yang didapati 'mengiklankan' syarikat mereka bersama dengan Marquez, sengaja atau tidak sengaja boleh didenda sebanyak RM40 juta ringgit. Oleh sebab itulah, dalam setiap penampilan Marquez kali ini, tamat saja perlawanan petugas akan cepat-cepat membawa beliau masuk ke bilik persalinan.

Peminat-peminat bola sepak Jerman bangun melontarkan kritikan lantang ke atas dua pemain berstatus bintang mereka iaitu Mesut Ozil dan Ilkay Gundogan kerana bergambar dengan Presiden Turki, Reccep Tayyip Erdogan beberapa hari sebelum kejohanan Piala Dunia 2018 dimulakan.

Kedua-dua pemain itu yang memegang kewarganegaraan Jerman bagaimanapun mempunyai susur galur keturunan dari Turki, menyebabkan rakyat Jerman mempersoalkan kesetiaan mereka pada negara mereka. Lebih memburukkan keadaan, Gundogan menghadiahkan Erdogan jersi yang bertulis "kepada Tuan Presiden," mengiktiraf kedudukan Erdogan.

Tindakan kedua pemain mendapat kritikan keras Presiden Persatuan Bola Sepak Jerman, Reinhard Grindel.

Canselor Jerman, Angela Markel terpaksa bangun mempertahankan kedua-dua pemain sebelum keadaan bertambah buruk dan pemain-pemain Jerman sendiri menyatakan sokongan kepada Ozil serta Gundogan. Bagaimanapun, sokongan itu tetap tidak membantu. Pada 7 Jun 2018, individu-individu tidak dikenali memecahkan tingkap kereta Gundogan dan kedua-dua pemain dikutuk sepanjang aksi mereka di atas padang.

Sebulan sebelum bermulanya pertandingan Piala Dunia, persatuan bola sepak Argentina (AFA) menjemput pemain-pemain, jurulatih, eksekutif dan pasukan media tempatan menyertai sesi kursus berkenaan penyertaan mereka dalam Piala Dunia 2018, bagi mengenali dengan lebih baik suasana yang bakal mereka bakal hadapi di Russia.

Dalam buku panduan kursus tersebut yang diberikan kepada semua peserta kursus, malangnya terselit satu bahagian berkenaan tips-tips yang perlu diikuti dalam memikat hati gadis Russia sekiranya mereka berminat untuk menjalinkan hubungan. Selepas beberapa orang peserta mempersoalkan kewajaran bahagian itu disertakan dalam buku panduan tersebut, pegawai AFA menarik semula edaran buku tersebut. Satu naskhah berjaya diseludup keluar.

Antara tips yang terkandung berbunyi - "sekiranya kurang yakin untuk bercakap dengan wanita, berlatih dahulu sebelum ke Russia" dan "wanita Russia gemarkan lelaki yang mengambil inisiatif terlebih dahulu." AFA menyifatkan berlakunya kesilapan dalam cetakan buku panduan tersebut dan bahagian tersebut sepatutnya tidak disertakan namun pengkritik berpendapat alasan itu tidak boleh diterima. Sekarang kita fahamlah mengapa prestasi pasukan Argentina amat teruk dalam kejohanan kali ini.

Dalam menjaga imej negara mereka, kesemua media di Russia menerima arahan jelas daripada pihak dalam negeri Russia - hanya laporkan berita yang positif dan baik-baik sahaja sepanjang berlangsungnya Piala Dunia di Russia. Larangan itu berlangsung bermula 5 Jun 2018 sehinggalah 25 Julai 2018.

Bagi mengawal sebaran berita tidak elok, pihak penguatkuasa undang-undang di Russia tidak akan berkongsi sebarang maklumat serta statistik jenayah sepanjang tempoh tersebut kepada pihak media, walau apa saja yang berlaku termasuklah kes pembunuhan, rompakan, tunjuk perasaan atau apa yang saja yang mampu membawa imej negatif kepada 11 negeri yang menjadi tuan rumah Piala Dunia.

Untuk menggantikan ketiadaan berita-berita berkaitan jenayah yang berlaku, media di Russia diminta untuk melaporkan berkenaan kes-kes jenayah yang berjaya diselesaikan oleh pihak polis. Walaupun jelas larangan ini diadakan sempena Piala Dunia, kerajaan Russia menafikan tindakan ini diambil kerana penganjuran Piala Dunia.


7 Kala Jengking Paling Berbisa Di Dunia

Selain daripada ular, kala jengking adalah spesis haiwan yang sangat menakutkan bagi manusia. Walaupun bersaiz agak kecil, namun makhluk ini boleh mendatangkan banyak kemudaratan kepada manusia.

Walaupun tak semua daripadanya yang dilabelkan sebagai sangat berbahaya, namun segelintir daripada spesis ini mampu menyebabkan kematian melalui sengatannya jika tidak dirawat dengan pantas.

iluminasi.com ingin kongsikan dengan pembaca tentang 7 kalajengking paling beracun dan berbahaya di dunia yang mampu membunuh manusia.

Kala jengking Arizona Bank adalah ahli kumpulan Centruoidesexilicauda. Ia dianggap sebagai spesis kala jengking yang paling dahsyat dan berbahaya di seluruh Amerika Utara dan seperti namanya, ia biasanya ditemui di padang pasir Arizona.

Kala jengking jantan dewasa boleh mencapai panjang 8 sentimeter manakala betina pula lebih kecil dengan panjang maksimum 7 sentimeter.

Sengatan Arizona Bark boleh dirasakan seperti renjatan elektrik dan boleh menyebabkan pelbagai masalah kesihatan termasuklah muntah, sakit badan, cirit-birit yang mana biasanya berlanjutan antara 24 hingga 72 jam. Sengatannya juga boleh membawa maut.

Disfungsi sementara di kawasan yang disengat adalah perkara biasanya, sebagai contoh tangan mungkin boleh menjadi tidak aktif atau berlaku pergerakan tanpa rela. Ia juga mampu menyebabkan kehilangan nafas untuk tempoh yang singkat.

Kala jengking Arabian Fat Tailed adalah spesis yang berasal dari Timur Tengah. Ia biasanya ditemui di Turki, Iran, Iraq, Kuwait, Qatar dan Arab Saudi. Dengan hanya bersaiz 7.6 sentimeter panjang, spesis ini dianggap memiliki saiz purata kala jengking biasa.

Kala jengking ini dikatakan sangat agresif dan suka menyerang. Pemakanan utama spesis ini adalah tikus kecil, cicak dan labah-labah. Nama kala jengking ini adalah bersempena struktur badannya yang sangat tebal di bahagian ekor, berbanding kala jengking biasa.

Sengatannya yang boleh membunuh membuatkan ia antara salah satu kala jengking paling berbahaya di dunia. Penawar yang dihasilkan oleh spesies ini telah digunakan di Turki untuk merawat semua serangan jengking sejak tahun 1942

Salah satu spesis daripada keluarga Pandinuscavimanus. Tanzan Red Claw berada di kedudukan ke-5 senarai ini. Meniru sengatan lebah, sengatan kala jengking ini dikatakan 5 kali ganda lebih kuat dan merebak melalui badan dengan sangat pantas.

Disebabkan oleh alahan racunnya, kanak-kanak adalah golongan yang paling berisiko tinggi terhadap sengatan kala jengking ini kerena mereka mempunyai sistem imun yang lemah dan sengatannya dengan mudah mampu menindas sistem imun dan menyebabkan kematian.

Berasal dari negara samba, Brazil, kala jengking Brazil Kuning juga mempunyai antara sengatan yang paling bahaya di dunia. Spesis dengan nama saintifik Tityus serrulatus ini adalah berasal dari keluarga Buthidae.

Rasa mual dan kadar denyutan jantung yang laju adalah kesan sampinagn yang paling kecil boleh berlaku selepas disengat kala jengking ini. Namun apabila racun ini mula merebak, kesannya akan menjadi lebih parah dan berlaku kegagalan keseluruhan sistem saraf pusat yang mana menyebabkan kematian.

Kala jengking Gomar berada di tangga ke-3 senarai ini. Ia mempunyai ukuran badan kira-kira 10 hingga 12.7 sentimeter dan biasanya mempunyai warna yang sangat gelap.

Gomar mempunyai rangka luaran yang menyokong dan melindungi badannya, menyumbang kepada berat badan keseluurhan dan membuatkan ia lebih berat daripada kala jengking biasa.

Sengatan dari kala jengking ini sangat berbahaya sehingga mampu membunuh seorang lelaki dewasa dalam masa 10 minit selepas disengat racunnya. Spesis ini biasanya ditemui di kedua-dua hutan tropika dan hutan hujan.

Berada di tangga kedua kala jengking paling berbahaya di dunia adalah Deathstalker yang berasal dari keluarga Leirusquinquestriatus. Dengan ukuran panjang kira-kira 6.4 sentimeter, Deathstalker biasanya diabaikan sebagai spesis kala jengking yang lemah.

Namun, ia adalah spesis kedua paling berbahaya dan sengatannya boleh membunuh sepantas 5 minit sahaja. Jika mangsa bernasib baik dan masih bernafas akibat sengatan Deathstalker, badan mangsa akan terus bertarung dengan alahan dan jangkitan lain.

Kala jengking Merah India adalah kala jengking yang paling berbahaya di dunia, dan warnanya yang kemerahan sudah menimbulkan rasa bahawa pada pandangan pertama. Melalui namanya sahaja anda tahu ia berasal dari India dan kebanyakannya ditemui di kawasan lain seperti Nepal, Pakistan dan Sri Lanka.

Berukuran sekitar 10 sentimeter, sengatan kala jengking ini boleh menyebabkan kematian yang pantas dan menyakitkan. Sengatannya boleh mengakibatkan rasa yang sangat sakit, muntah-muntah, kejang, kegagalan paru-paru dan serangan jantung.

Semua ini boleh berlaku hanya dalam masa beberapa minit sahaja selepas sengatan yang berbisa dilepaskan.


5 Teknik Perubatan Zaman Dahulu Yang Sangat Merbahaya Kepada Pesakit

Kita harus bersyukur hidup pada masa kini dimana teknologi perubatan sudah semakin canggih. Malah, ubat-ubatan yang dikeluarkan juga perlu melalui pelbagai proses yang sangat ketat, menyukarkan sebarang kemungkinan ianya mempunyai kesan buruk kepada manusia.

Walau bagaimanapun, perkara ini tidak berlaku suatu ketika dahulu. Ada kalanya, sesuatu teknik perubatan atau ubat itu diberikan berdasarkan teori semata-mata. Malah, ada yang terbukti merbahaya dan memberikan kesan lebih buruk kepada para pesakit. Kali ini, Iluminasi ingin berkongsi 5 teknik perubatan atau ubat pada zaman dahulu yang sebenarnya sangat merbahaya kepada pesakit.

Sekiranya anda henda kurus, cara terbaik adalah mengamalkan diet yang seimbang dan bersenam. Pengambilan ubat kurus yang dijual dipasaran perlulah dielakkan kerana kebanyakannya mengandungi bahan-bahan yang merbahaya kepada kesihatan. Ubat untuk mengurangkan berat dan kegemukan bukanlah sesuatu yang baru sebaliknya telah wujud puluhan tahun dahulu lagi.

Antara ubat yang popular satu ketika dahulu adalah ubat yang mengandungi cacing kerawit. Dengan pengambilan cacing kerawit ini, ianya didakwa akan memakan sebahagian makanan yang anda makan. Oleh itu, anda akan sukar gemuk. Walau bagaimanapun, ubat sebegini adalah bahaya. Kebanyakan spesis cacing sebenarnya mempunyai kesan buruk kepada tubuh badan seperti  malnutrisi, loya, muntah, cirit-birit, dan anemia.

Secara umumnya, kita tahu bahawa merkuri adalah satu bahan kimia yang merbahaya kepada tubuh badan, malah boleh membawa maut. Malah, syarat penggunaan merkuri diperketatkan dimana bateri kini diharamkan sama sekali daripada menggunakan mengandungi bahan merkuri. Malah, termometer di makmal-makmal sekolah tidak lagi menggunakan merkuri sebagai cecairnya.

Walau bagaimanapun, merkuri digunakan secara meluas dalam bidang perubatan suatu ketika dahulu. Sifatnya yang mempunyai ciri antiseptik menyebabkannya biasa digunakan untuk membersihkan luka. Walau bagaimanapun, para doktor akhirnya menghentikan penggunaannya apabila pesakit mula menunjukkan simptom-simptom keracunan merkuri seperti lemah otot, masalah penglihatan, masalah pendengaran, kebas tangan dan kaki, dan banyak lagi.

Tiada orang yang dapat menafikan bahawa rokok merbahayakan kesihatan. Malah, telah banyak fatwa yang dikeluarkan mengenai rokok agar masyarakat menjauhinya. Kerajaan juga menetapkan harga minimum yang tinggi untuk rokok dengan anggapan ramai perokok akan kurang merokok.

Percayakah anda, sewaktu akhir abad ke 19 dan awal abad ke 20, menghisap rokok diwarkan-warkan sebagai terapi bagi penyakit asma. Ketika bahaya rokok mula diketahui sekitar tahun 1930, syarikat-syarikat pengeluar rokok mula mengiklan rokok dengan gambar doktor memegang rokok untuk meyakinkan orang ramai rokok sebenarnya selamat untuk dihisap.

Lobotomi merupakan satu teknik perubatan yang bukan sahaja mengarut, malah sangat merbahaya. Apa itu lobotomi? Ianya adalah satu pembedahan kecil dikepala untuk membuang sebahagian bahagian otak. Ianya didakwa dapat mengubati masalah mental dan penyakit berkaitan otak.

Di Amerika Syarikat sahaja, 50000 pembedahan lobotomi pernah dijalankan sebelum ianya diharamkan sama sekali pada tahun 1950. Antara kesan buruk pembedahan lobotomi ini adalah risiko hilang ingatan kekal dan juga kematian.

Suatu ketika dahulu, rawatan renjatan elektrik di kepala pernah dilakukan tetapi tidak lama kemudian diharamkan kerana ianya terbukti membahayakan kesihatan selain terlalu menyakitkan. Tahukah anda, terdapat juga rawatan lain yang menggunakan renjatan elektrik?

Ya, pada abad ke 18, renjatan elektrik di kemaluan lelaki dilakukan kerana mendakwa ianya boleh mengubati kemandulan golongan lelaki. Pesakit yang menjalani rawatan ini akan memakai tapi pinggang yang mempunyai gegelung besi padanya. Bukan sahaja menyakitkan, malah rawatan seperti ini boleh menyebabkan kerosakan dan kecacatan pada alat kemaluan.


11 Penyebab Jiwa Tidak Tenang Dan Pemikiran Bercelaru

Pernah tak anda rasa seperti mahu tinggalkan segalanya dalam hidup anda dan lari ke tempat yang baru dengan harapan segalanya akan menjadi lebih baik? Atau anda berasa terperangkap serta berasa seperti "dicekik" sehingga memaksa anda untuk melakukan perubahan dalam hidup.

Jika ya, ia adalah tanda-tanda bahawa jiwa anda sedang cuba untuk berkomunikasi dengan anda. Bunyi macam tak masuk akal tetapi itulah hakikatnya. Kerap kali kita terlibat dalam perkara yang tidak memberikan kebahagian dalam hidup tetapi melakukannya hanya untuk mengisi kekosongan hidup.

Ramai di antara kita sering memenuhi keinginan dan nafsu diri, namun mengabaikan kehendak jiwa yang mana jauh lebih penting dalam menjalani kehidupan yang bermakna. iluminasi.com ingin kongsikan 10 tanda-tanda bahawa jiwa anda semakin tenat dan hampir mati.

Manusia sememangnya tidak lari daripada melakukan kesalahan. Malah, nenek moyang kita mempelajari cara meneruskan kelangsungan hidup daripada kesilapan yang dilakukan. Namun apa yang kebanyakan orang salah adalah apabila mereka tidak belajar dari kesilapan sendiri.

Jiwa anda mula untuk menjadi semakin teruk apabila anda mula untuk menyalahkan diri sendiri di atas kesilapan yang anda lakukan. Sebaliknya, apa yang boleh dilakukan adalah menerima kesalahan tersebut dan lihat apa yang boleh dilakukan supaya ia tidak diulangi lagi.

Anda rasa dengan rasa membuat alasan dapat membantu anda keluar dari situasi atau membuatkan anda kelihatan kurang bersalah. Namun sering kali membuat alasan meletakkan anda di dalam masalah yang lebih besar.

Badan dan jiwa anda mula berputus asa kerana letih untuk menjaga pembohongan anda. Apa yang terbaik boleh dilakukan adalah sekali lagi terima kesilapan anda dan tidak mencari jalan keluar yang mudah. Jiwa anda adalah suci, jangan hinanya dengan alasan dan pembohongan.

Masa depan adalah sesuatu yang tidak pasti dan walaupun kita sedar tentang perkara ini, namun kita cenderung untuk membiarkan minda kita mengembara ke tempat yang pelik dan fikirkan perkara-perkara yang buruk.

Ketika melakukan ini, kita lupa bahawa kita sebenarnya merosakkan jiwa kita dengan pemikiran negatif dan ketegangan akan terbina secara perlahan-lahan dalam diri, mengambil alih jiwa kita.

Daripada menghabiskan masa memikirkan perkara yang tak pasti di masa depan, adalah lebih baik untuk hidup di masa sekarang dengan gembira. Jiwa anda dilahirkan bebas dan tidak takut, jadi tugas anda untuk kekalkannya.

Semua orang tahu bahawa kita tak boleh mengubah apa yang telah berlaku pada masa lalu dan walaupun fikiran anda menyedarinya, namun anda masih "tinggal" di masa lalu. Dengan berbuat demikian, anda sebenarnya melarang diri anda untuk bergerak maju dalam hidup.

Jiwa anda inginkan perubahan dan jika anda terus kembaali ke masa lalu, jiwaa anda akan terkurung oleh perkara-perkara yang harus dibenarkan untuk keluar dari hidup anda.

Jiwa anda tahu siapa anda dan masa lalu anda, biarkan ia bergerak ke hadapan.

Jika anda adalah salah seorang yang suka membantu orang lain tetapi sebagai balasannya anda diambil mudah oleh orang lain, ia bermakna tanpa disedari anda membiarkan perkara-perkara buruk menjejaskan jiwa anda.

Terutamanya apabila anda tidak mendapat respon yang diinginkan, jiwa anda menjadi sedih dengan memikirkan terdapat sesuatu yang tidak kena yang anda lakukan dan bukannya salah orang lain.

Jangan biarkan orang lain menggunakan anda atau kebaikan anda. Ketahui nilai diri anda dan belajar untuk hargai diri sendiri. Jiwa anda dapat merasakan ketidakadilan.

Ramai yang merasakan bahawa memperoleh wang yang banyak dan hidup dalam rumah mewah adalah satu-satunya yang diperlukan dalam kehidupan. Namun, semua ini mungkin kelihatan hebat dalam filem kerana pada hakikatnya, jiwaa anda mahukan sesuatu yang sama sekali berbeza dengan anda.

Jiwaa anda ingin melibatkan diri dalam sesuatu yang memberikan kegembiraan dan kepuasan. Jangan cuba terikat dengan rutin kerana ia merosakkan fungsi jiwa anda. Jadi seorang yang sukakan cabaran, bersikap spontan dan terbuka dengan perkara baru. Biarkan jiwa anda penuhi takdirnya.

Kerap kali kita mungkin melakukan sesuatu yang mana kita tidak berasa gembira disebabkannya. Ini mungkin disebabkan oleh beberapa sebab termasuklah tekanan rakan sebaya dan cuba untuk diterima oleh orang lain.

Apabila ini berlaku, anda sebenarnya tidak jujur terhadap diri sendiri. Cari sesuatu yang anda suka dan ia membuatkan anda sedar akan nilai kehidupan yang dilalui. Jangan biarkan orang lain yang menentukan diri atau kehidupan anda.

Jiwa anda dapat melihat melalui pembohongan terhadap diri anda, jadi jangan cuba menipu.

Ia adalah dosa paling besar yang anda boleh lakukan terhadap diri sendiri dan jiwa anda harus menanggungnya. Apabila anda memutuskan untuk melakukan sesuatu yang pada hakikatnya anda tak mahu, anda sebenarnya mengurangkan nilai yang dikaitkan dengan anda dan kehidupan anda.

Perlu diingat bahawa jika anda rasakan anda tak mahu melakukannya, jadi jangan lakukannya kerana ia tidak akan mendatangkan kebaikan kepada hidup anda. Jiwa anda bertindak balas terhadap respon anda, jangan kecewakannya.

Rasanya semua orang tahu betapa sukarnya untuk "move on" daripada sesuatu atau seseorang yang sangat bermakna dalam hidup kita. Walaubagaimanapun, apabila sesuatu perkara itu menjadi lebih menyakitkan dan merosakkan daripada memberi manfaat kepada kita, ia adalah tanda untuk anda melepaskannya.

Jangan berpegang kepada sesuatu yang tidak memberikan makna kepada hidup anda. Lepaskan, dan jiwa anda pasti akan memahaminya.

Seperti perkara di atas, sangat sukar untuk mengucapkan selamat tinggal terutamanya kepada seseorang yang telah bersama anda untuk tempoh yang lama. Tetapi apabila seseorang itu kelihatan memberikan kesan negatif dalam hidup anda, sudah sampai masanya untuk membuka pintu keluar untuk mereka.

Jangan sesekali menjemput mereka yang anda fikir boleh mengurangkan nilai kehidupan anda. Jika anda berasakan seseorang itu harus pergi, jangan ragu-ragu dan lakukan sesuatu mengenainya. Semakin lambat anda selesaikannya, semakin terseksa jiwa anda.

Jika jiwa anda bencikan rasa toksik dalam diri anda, mengapa anda perlu tambahkannya melalui orang lain?

Dan ini adalah perkara yang paling teruk dan dahsyat boleh dilakukan oleh seseorang terhadap diri sendiri. Jika anda tak belajar untuk mencintai diri sendiri, jiwa anda akan mula putus asa dengan diri anda tanpa rasa ragu.

Mungkin anda tak menyedari namun hakikatnya, jiwa anda mahukan cinta dan perhatian daripada anda. Dan jika ia tidak menerima apa yang diinginkan, kemungkinan besar anda perlahan-lahan akan mula membenci segala-galanya dalam hidup anda.

Pastikan anda mencintai setiap perkara kecil dalam hidup anda. Ia mungkin cara anda berjalan, cara anda berpakaian dan apa-apa sahaja. Belajar untuk menerima diri sendiri dan ini adalah hadiah yang paling bermakna boleh diberikan kepada jiwa anda.

Jiwa bersemangat adalah jiwa yang penyayang. Cintakan dan hargainya, pasti ia juga akan mencintai anda kembali.


RON95 vs RON97 : Minyak Petrol Mana Lebih?

Pada 1 Disember 2017, kios petrol di Malaysia mengalami kekurangan petrol RON97 buat kali pertama dalam sejarah. Situasi ini berlaku selepas kerajaan menghapuskan subsidi terhadap RON95 dan diesel dan melaksanakan sistem apungan terurus, menyebabkan perbezaan yang sangat rendah antara RON97 dan RON95.

Sejak kerajaan Pakatan Harapan mengambil alih, hanya harga petrol RON97 sahaja yang mengalami kenaikan dan penurunan manakala RON95 berada pada harga yang sama semenjak diperintah oleh kerajaan terdahulu.

Dan ketika ini, harga RON97 adalah RM2.60 seliter manakala RON95 pada harga RM2.20 seliter. Walaupun terdapat perbezaan harga yang agak ketara, namun masih ramai yang lebih cenderung mengisi minyak RON97 berbanding RON95.

Mengapa masih ramai yang memilih bahan api yang lebih mahal daripada yang lain?

Ini adalah disebabkan kepercayaan lama bahawa RON97 mampu memberikan perjalanan yang lebih jauh dan prestasi enjin yang lebih baik. Sebab lain jika perbezaan harga antara kedua-dua jenis petrol ini tidak begitu jauh.

Melalui kajiselidik yang dilakukan oleh theSun, ramai pengguna yang berangappan bahawa mengisi RON97 ke kenderaan mereka telah meningkatkan prestasi enjin kenderaan mereka dan juga memberikan lebih kilometer dalam perjalanan jarak jauh.

Bagi yang tidak mengetahui, RON adalah singkatan bagi Research Octane Number (nombor oktana penyelidikan), nombor yang diberikan kepada gred bahan api yang berlainan bergantung kepada keupayaannya untuk menentang pencucuhan-automatik (auto-ignition) atau ketukan enjin (engine knocking).

Semakin tinggi nombor oktana ini, maka semakin tinggi keupayaannya bahan api ini untuk menahan kemampatannya sebelum ia terbakar.

Jadi, adakah RON97 benar-benar lebih bagus daripada RON95 dari segi jarak perjalanan dan prestasi enjin?

Menurut penulis Kelvin Ang dari carrerviewsncare.com, dengan menggunakan RON97 untuk kenderaan anda tidak semestinya memberikan jumlah kilometer lebih atau prestasi enjin yang lebih baik kerana jumlah jarak perjalanan yang anda dapat bergantung kepada keadaan trafik, cara pemanduan dan jenis kenderaan yang anda miliki.

Beliau memberitahu bahawa setiap pemandu mempunyai peluang untuk mencapai jarak jauh dengan kenderaan mereka jika mereka melakukannya dengan cara yang betul. Jika anda seorang pemandu yang mempunyai cara memandu pasif, maka kemungkinan besar anda akan dapat jarak yang lebih jauh.

Dengan menggunakan bahan api RON bergred lebih tinggi seperti RON97 dalam kenderaan anda bermakna enjin anda akan mengalami kesukaran untuk melakukan pencucuhan automatik yang juga dikenali sebagai "knocking" kerana rintangan menjadi lebih tinggi.

Namun, adalah lebih baik untuk anda kekalkan penggunaan RON95 jika kenderaan anda tidak memerlukan bahan api RON97. Ini adalah kerana tiada statistik yang membuktikan bahawa RON97 memberikan prestasi yang lebih baik daripada RON95 bagi kenderaan yang mempunyai enjin yang sama.

Dan jika kerap berlaku penukaran penggunaan bahan api, ia boleh merosakkan enjin kereta dalam jangka masa panjang malah mampu menyebabkan letupan, jelas Kelvin.

Setuju dengan kenyataan Kelvin adalah bekas penyunting majalah automotif, Douglas Tan yang berkata jika enjin kereta anda dioptimumkan untuk menggunakan rON95, makan dengan mengisi RON97 tidak akan menguntungkan apa-apa dari segi prestasi atau kecekapan.

Apa yang hanya akan dirasakan adalah operasi enjin yang lebih lancar, dan itu hanya disebabkan oleh gred bahan api yang lebih baik dengan penarafan RON97, dan bukannya kerana RON97 itu sendiri.

Menurut Douglas Tan lagi, ini terbukti melalui banyak ujian yang menunjukkan penurunan pada kuasa kuda (horsepower) bagi kenderaan dan juga menyebabkan "ketukan enjin" yang boleh menyebabkan beberapa masalah serius.


5 Filem Barat Yang Membawa Nilai-Nilai Islam Yang Baik

Filem bercorak Islamik tidak banyak dikeluarkan di seluruh dunia dengan dua buah negara sahaja yang dilihat berjaya mencipta filem bertemakan Islam yang mampu menembusi pasaran antarabangsa iaitu Iran yang filemnya sudah berjaya bersaing dengan filem-filem barat, serta filem Indonesia yang sangat diterima baik pasaran serantau.

Di Hollywood pula, tema filem yang memaparkan masyarakat Muslim amat jarang diterbitkan walaupun tidak dinafikan ada. Bagaimanapun, jumlahnya terlalu kecil tanpa mampu menandingi kehebatan kualiti dan strategi pemasaran filem-filem lain yang biasa kita lihat.

Walaupun kecil jumlahnya, realitinya wujud beberapa buah filem berkenaan masyarakat Muslim yang berkualiti serta mampu mengetengahkan elemen-elemen Islam dalam filem yang dihidangkan, bukan sekadar untuk menghibur malah membawa sama unsur-unsur dakwah. Berikut adalah lima filem Hollywood yang membawa paparan Muslim dan Islam terbaik setakat ini.

Mengisahkan tentang dua orang kawan karib bernama Amir dan Hassan yang hidup di Kabul dan perjalanan hidup mereka daripada kanak-kanak sehinggalah menjadi lelaki dewasa. Memaparkan gambaran bagaimana masyarakat Afghanistan hidup dalam tahun 70-an sebelum Afghanistan berubah menjadi apa yang dapat kita lihat ketika ini, serta perubahan-perubahan yang berlaku akibat peredaran politik Afghanistan yang senantiasa bergolak.

Diasaskan daripada buku novel yang menggunakan judul yang sama hasil tulis Khaled Hosseini yang terbit pada tahun 2003, perjalanan hidup kedua-dua watak disampaikan dengan garapan yang cukup cantik. Filem ini juga membawa tema berkenaan perkauman yang benar-benar wujud di antara orang Pashtun dan Hazara yang menetap di Afghanistan. (rujukan)

Filem arahan Spike Lee dan menampilkan Denzel Washington sebagai watak utama ini membawa pencalonan pelakon lelaki terbaik anugerah Academy pada tahun 1992. Sebuah filem biografi mengisahkan tentang pemimpin dan aktivisi masyarakat Afrika-Amerika berpengaruh, Malcolm X sejak kecil sehinggalah beliau bertemu dengan agama Islam yang mengubah hidupnya dan detik-detik terakhir beliau ditembak mati, serta pengaruh besarnya pada masyarakat Muslim kulit hitam dunia.

Semasa produksi filem ini, wujud pelbagai kontroversi berikutan pemilihan Spike Lee sebagai pengarah dan Denzel Washington sebagai pelakon utama. Selain itu juga isteri kepada Malcolm X sendiri, Betty Shabazz atau lebih dikenali dengan gelaran Betty X menjadi penasihat kepada produksi.

Mendapat pujian ramai atas ketepatan kisah yang dipaparkan serta kualiti lakonan yang mantap. Pada 2010, 'Malcolm X' menjadi salah satu filem yang disenaraikan dalam Kongres Amerika Syarikat berikutan kesannya kepada budaya, sejarah dan masyarakat negara tersebut.

Filem paling ringan dalam senarai ini, Salmon Fishing in the Yemen atau SFITY merupakan sebuah filem drama romantik Britain terbitan tahun 2011, menggandingkan Ewan McGregor dan Emily Blunt yang ditugaskan untuk membantu usaha seorang hartawan di Yemen, lakonan Amr Waked membuka satu industri salmon di Yemen.

Kerjasama yang terjalin di antara ketiga-tiga pihak berdepan dugaan-dugaan daripada penduduk tempatan yang menolak kerjasama orang Muslim dengan dua orang pendatang dari Britain, yang mahu mengubah corak hidup mereka sedia ada.

SFITY mendapat pujian ramai selepas ditayangkan berikutan garapan cantik bagaimana usaha mendekatkan masyarakat Islam di Yemen dengan kerajaan Britain dilakukan, melalui kerjasama yang diwujudkan. Lakonan McGregor dan Blunt cukup berkesan sehingga kedua-duanya tercalon dalam kategori pelakon terbaik anugerah Golden Globe 2012. (rujukan)

Filem sejarah arahan Moustapha Akkad ini berkisar pada era pemerintahan fascist Itali di bawah Benito Mussolini dan bagaimana usaha Mussolini untuk menghalang pemberontakan Libya ekoran kemasukan Itali. Perlantikan seorang jeneral sebagai gabenor Libya yang bernama Jeneral Rodolfo Graziani bagi mengekang gerakan pemberontak dilakukan, namun dihalang oleh seorang pejuang yang sebenarnya hanyalah seorang guru bernama Omar Mukhtar.

Berdepan dengan kelengkapan moden tentera Itali, perjuangan Omar berakhir dengan setelah ditangkap. Apa yang membanggakan, mesej-mesej dakwah yang diselitkan dalam filem ini memang benar-benar berjaya memaparkan imej Islam sebagai agama yang mencintakan kedamaian, walaupun ketika umat Islam berada dalam situasi perang yang menggerunkan. 'Lion of the Desert' menjadi salah satu filem yang secara rasmi diterbitkan dengan menggunakan dana sumbangan kerajaan Libya sendiri di bawah pemerintahan Muammar Ghaddafi.

Tajuk asal kepada filem ini adalah 'Muhammad' Messenger of God' namun ditukar kepada 'The Message' bagi tayangan di Amerika Syarikat. Filem pertama arahan Moustapha Akkad yang turut sama mengarahkan 'Lion of the Desert', kisah yang dipaparkan dalam filem ini berkisar kepada sejarah hidup Rasulullah saw. sendiri sejak mendapat wahyu sehinggalah Rasulullah saw. melalui peristiwa-peristiwa penting seperti penghijrahan, peperangan-peperangan serta perubahan-perubahan yang berlaku di kalangan sahabat-sahabat yang menerima kedatangan Islam dengan hati yang terbuka.

Difilemkan mengikut tatacara yang menepati syariah dengan panel-panel penasihat filem ini dilantik daripada kumpulan-kumpulan akademik dari Mesir serta mendapat peruntukan dari negara-negara Islam seperti Libya dan Maghribi, produksi filem ini berdepan kesulitan akibat kekurangan dana sebelum kerajaan Libya membantu meneruskan produksi yang tersekat.

Tayangan awal filem ini berdepan banyak kontroversi dengan kumpulan Nation of Islam di Amerika Syarikat menggesa supaya tayangan filem ini dihentikan, berikutan salah faham yang timbul berkenaan watak utama filem ini yang disangkakan Rasulullah saw. Ancaman untuk meletupkan pawagam yang berani menayangkan filem ini menyebabkan penonton takut untuk ke pawagam. (rujukan)


Kisah Dinie Shazwi : 3 Kali Menyambut Raya dengan Kegagalan dan Kini Bangkit dengan Kejayaan

Dinie Shazwi seorang anak muda yang tidak pernah berputus asa dalam kehidupan. Dinie pernah gagal berkali-kali dalam dunia perniagaan. Namun, Dinie tetap bangun untuk membuat perubahan yang baru demi mencari sesuap nasi untuk menyara keluarga. Dinie ingin berkongsi kisah kejayaan bersama semua pembaca iluminasi mengenai suka duka kisah perniagaan beliau.

Pada hari  raya tahun 2015, Dinie mempunyai wang sebanyak RM400 sahaja.

Tahun 2015 merupakan tahun kegagalan perniagaan Udang Mayo yang dusahakan selama hampir setahun. Dinie pernah dihina, dimaki dan dikecam hebat oleh pengguna sosial di dalam laman facebook Penduduk Sungai Petani sebelum ini disebabkan pernah menjual udang busuk.

Perniagaan Udang Mayo sangat popular dan viral beberapa kali di laman sosial facebook. Rasa Udang Mayo yang dihasilakan oleh Dinie sangat sedap setelah menemui 100 kali kegagalan mencipta resepi ini. Dinie hanya memerlukan 2 jam sehari untuk berniaga Udang Mayo yang viral ketika itu di Sungai Petani. Ada yang sanggup menunggu sebelum Dinie membuka gerai kerana tidak mahu ketinggalan menikmati keenakan Udang Mayo.

Punca kegagalan Udang Mayo adalah disebabkan oleh Dinie yang tidak pandai mengurus kos operasi dan terpaksa berhutang dengan ramai orang untuk menampung modal yang sedia ada. Ia merupakan kegagalan Dinie pada tahun itu.

Pada hari raya tahun 2016,  Dinie mempunyai wang sebanyak RM185 sahaja.

Tahun 2016 merupakan tahun kegagalan perniagaan percetakan yang diusahakan oleh Dinie. Pada masa ini, Dinie masih baru belajar mengenai selok belok dunia percetakan. Disebabkan Dinie tidak begitu fokus dalam bidang ini, maka ia tidak mampu untuk bertahan lama.

Punca kegagalan adalah disebabkan Dinie terlalu memikirkan untuk membuat pelbagai lagi perniagaan. Itu merupakan kesilapan terbesar Dinie. Akibat terlalu obses untuk cepat menjadi kaya raya, Dinie gagal untuk mengatur strategi dan urusan jual beli dengan pelanggan.

Pada hari raya tahun 2017, Dinie mempunyai wang sebanyak RM300 sahaja.

Pada tahun 2017, bermula kehidupan Dinie sebagai agen penapis air dan udara syarikat Coway. Bapa angkat Dinie memberi sumbangan duit pendaftaran agen untuk melayakkan Dinie bergelar agen Coway.

Dinie hanya mampu untuk menjual satu unit penapis air Coway. Dinie berasa bersyukur sangat kerana ada jualan mesin penapis air Coway walaupun seunit. Mesin tersebut dibeli oleh Dinie sendiri untuk kegunaan keluarganya.

Alhamdulillah. Selama 3 tahun Dinie "bersekolah" dalam bidang perniagaan. Sekarang, kehidupan Dinie sudah mulai stabil. Dinie mula berniaga kerepek Pop Cheese dan jualan Pop Cheese amat luar biasa. Perniagaan ini berkembang dengan baik dan hebat.

Sekarang Dinie sudah tidak hidup merempat dan meminta-minta lagi. Sekarang, Dinie juga mula membayar secara ansuran hutang-hutangnya dan tidak meminta untuk berhutang lagi. Kehidupan Dinie ada perkembangan yang baik sekarang.

Dinie juga berharap supaya peniaga-peniaga di luar sana untuk tidak berputus asa walaupun pernah gagal berkali-kali. Selagi dapat memperbaiki kesilapan, maka baiklah sahaja. Selagi boleh berusaha walaupun sedikit, usaha sahaja. Walaupun ada yang ketawakan dan perli kita,  bersabar sahaja kerana kemenangan perniagaan bermula dengan sabar.

Pihak iluminasi juga ingin mengucapkan salam takziah di atas kehilangan anak lelaki kesayangan Dinie Shazwi iaitu adik Muhammad Ammar Rizqi yang meninggal dunia pada hari ini jam 9.40 pagi , iaitu pada 20 Jun 2018 bersamaan dengan 6 Syawal 1439H. Al-fatihah.


5 Pasukan Piala Dunia 2018 Yang Memiliki Pemain Bintang Paling Ramai

Tiada sukan yang dapat mengumpulkan manusia di seluruh dunia untuk duduk di hadapan televisyen dan di gerai mamak sambil bersorak beramai-ramai melainkan pentas Piala Dunia.

Acara yang diadakan 4 tahun sekali ini merupakan acara sukan terbesar dunia yang disertai oleh 32 pasukan terbaik dari kesemua benua di atas bumi ini. Dan di antara pasukan-pasukan ini, pastinya ada yang sudah terpilih menjadi "favorite" untuk memenangi piala berprestij ini.

Apa yang membuatkan sesebuah pasukan negara itu dipilih sebagai favorite adalah disebabkan oleh memiliki pemain-pemain "star" yang beraksi di kelab terkemuka di liga-liga terbesar di dunia.

iluminasi.com ingin kongsikan 5 pasukan Piala Dunia 2018 yang memiliki pemain bintang paling ramai.

Nota: Pemain bintang (star player) adalah pemain yang bermain untuk 10 kelab teratas di 5 liga utama dunia iaitu Liga Perdana Inggeris, La Liga, Seria A, Bundesliga dan Ligue 1.

Antara "favorite" tahun ini, Brazil memiliki 17 pemain bintang yang beraksi pada Piala Dunia kali ini. Negara samba ini adalah negara yang paling banyak memenangi piala berprestij ini iaitu sebanyak 5 kali, iaitu pada 1958, 1962, 1970, 1994 dan 2002.

Antara pemain lagenda yang berasal dari Brazil termasuklah Pele, Romario, Ronaldo, Ronaldinho, Rivaldo, Roberto Carlos dan banyak lagi. Antara pemain bintang yang beraksi pada Piala Dunia 2018 adalah:

Sepanyol juga antara negara yang memiliki pemain bintang paling banyak untuk kempen Piala Dunia 2018 kali ini iaitu seramai 20 orang. Sepanyol hanya pernah layak ke perlawanan akhir sekali sahaja iaitu pada tahun 2010 di Afrika Selatan dan menewaskan Belanda sekaligus menjadi juara dunia.

Untuk Piala Dunia 2018 di Rusia, daripada 20 pemain bintang ini, 14 daripadanya bermain dalam La Liga Sepanyol iaitu 6 untuk Real Madrid, 4 untuk Barcelona, 3 untuk  Atlético Madrid dan 1 untuk Valencia.

England adalah antara pasukan yang paling "overrated" dalam Piala Dunia, yang mana sentiasa mempunyai pemain bintang namun gagal untuk menjulang trofi setelah 52 tahun.

Kali terakhir dan satu-satunya perlawanan akhir yang England layak adalah pada tahun 1966 di mana Three Lions menewaskan Jerman Barat dan menjadi juara.

Semenjak itu, England tidak lagi berjaya ke peringkat akhir, malah pernah tewas di peringkat kumpulan. Ini membuktikan bahawa walaupun sesebuah pasukan itu terdiri daripada pemain bintang, namun ia tidak menjamin apa-apa.

Pada Piala Dunia 2018 ini, 22 daripada 23 pemain England adalah pemain bintang, dan yang paling menarik adalah kesemua pemain ini bermain di Liga Perdana Inggeris, iaitu:

Berada di tangga kedua adalah Jerman yang mana kesemua 23 pemain yang tersenarai dalam Piala Dunia 2018 dianggap sebagai pemain bintang. Pasukan yang juga juara bertahan Piala Dunia 2014 menewaskan Argentina dengan jaringan 1-0 ini dikendalikan oleh Joachim Low.

Rekod Jerman dalam kempen Piala Dunia agak cemerlang apabila berada di tangga kedua negara paling banyak memenangi piala ini iaitu sebanyak 4 kali pada tahun 2014, 1990, 1974 dan 1954. Jerman juga menjadi naib juara sebanyak 4 kali iaitu pada 2002, 1986, 1982 dan 1966.

Miroslav Klose adalah penjaring terbanyak sepanjang masa dalam Piala Dunia iaitu sebanyak 16 gol dalam 24 perlawanan. Senarai pemain bintang Jerman yang bermain dalam Piala Dunia 2018 adalah:

Perancis adalah negara yang menyertai Piala Dunia 2018 yang memiliki pemain bintang terbanyak iaitu kesemua pemain yang terpilih, sama seperti Jerman.

Namun begitu, Perancis mengatasi Jerman dalam senarai ini kerana 19 daripada pemain tersebut merupakan pemain dalam kelab yang berada di tangga 4 teratas musim 2017/2018 dalam 5 liga utama dunia.

Perancis sememangnya antara kuasa besar dunia bola sepak sejak lama dahulu dan melahirkan pemain-pemain bintang seperti Zinedine Zidane, Thierry Henry, Michel Platini, Eric Cantona, Patrick Viera dan banyak lagi.

Perancis pernah memenangi Piala Dunia sebanyak satu kali iaitu pada tahun 1998 dengan menewaskan Brazil, dan menjadi finalis pada tahun 2006 yang tewas kepada Itali.

Senarai pemain bintang Perancis yang bermain dalam Piala Dunia 2018 adalah:


5 Negara Dengan Penduduk Paling Sedikit Tapi Layak ke Piala Dunia

Negara-negara dunia yang berjaya menyertai kejohanan Piala Dunia adalah pasukan-pasukan yang telah terbukti berkelayakan, berikutan kejayaan mereka mengharungi pusingan kelayakan setiap benua.

Menubuhkan sebuah pasukan kebangsaan yang mantap menjadi matlamat kesemua negara dengan kejayaan dapat bertanding di Piala Dunia, sudah dianggap sebagai satu kejayaan yang besar apatah lagi apabila melibatkan negara-negara yang kecil penduduknya.

Tahukah anda negara manakah yang sedang bertanding Piala Dunia mempunyai jumlah penduduk paling rendah? Berikut adalah lima negara yang mempunyai jumlah populasi paling sedikit, tetapi tidak menjadi penghalang untuk negara tersebut melayakkan diri bertanding dalam kejohanan berprestij ini.

Denmark bukanlah nama asing dalam sejarah sukan bola sepak dunia. Pernah memenangi kejohanan Piala Eropah 1992, kejayaan pasukan Denmark sebelum ini agak terbatas kerana satu syarat yang pelik. Hanya pemain bertaraf amatur dibenarkan menyertai pasukan kebangsaan mereka. Pada tahun 1971, syarat tersebut dihapuskan dan pemain-pemain professional Denmark mula mewakili pasukan kebangsaan mereka.

Dengan hanya jumlah penduduk seramai 5.7 juta orang, pasukan Denmark mungkin bukan setanding dengan Brazil, Perancis, Argentina dan pasukan-pasukan elit lain. Namun setiap kali kejohanan, pasukan Denmark berjaya mencipta kejutan sendiri dan bukanlah sekadar menjadi pelengkap kumpulan semata-mata kerana ramai pemain mereka, sebenarnya bermain dalam banyak liga professional Eropah.

Costa Rica adalah pasukan kebangsaan paling berjaya di benua Amerika Tengah dengan kejayaan memenangi kejohanan Piala Emas CONCACAF sebanyak 3 kali dan 8 kali kejuaraan Copa Centro Americana. Menjadi negara yang terkenal sebagai pengeksport pemain dengan ramai pemain mereka bermain dalam liga-liga di Mexico dan liga serata Eropah.

Jumlah penduduk Costa Rica pula hanyalah seramai 4.8 juta orang namun tidak menghalang Costa Rica menyertai Piala Dunia untuk kali keempat, selepas kemunculan pertama pada tahun 1990, disusuli kemunculan pada tahun 2002 dan 2005 sebelum kembali bersaing pada tahun 2014 yang menjadi kejayaan pertama mereka layak ke peringkat suku akhir.

Membuat kemunculan sulung dalam kejohanan Piala Dunia 2018, kejayaan besar negara Panama ini disokong oleh sorakan 4 juta warga mereka yang sudah tentu bangga melihat kejayaan pasukan kebangsaan mereka. Panama berjaya memintas pasukan yang lebih ternama iaitu Amerika Syarikat, dalam perebutan tempat kelayakan selepas menang ke atas Costa Rica dengan keputusan 2-1 yang memastikan tempat Panama di Russia.

Berdepan laluan sukar selepas diletakkan bersama Belgium, England dan Tunisia, nasib Panama dalam penyertaan pertama Piala Dunia mereka belum lagi diketahui namun untuk negara kecil ini yang terletak dalam dua benua berbeza, berjaya layak saja sudah semestinya layak untuk dianggap sebagai satu kejayaan negara mereka.

Gergasi bola sepak Amerika Selatan ini sebenarnya sangat kecil jumlah populasinya. Dengan hanya 3.44 juta orang penduduk, kejayaan Uruguay melahirkan pemain-pemian bertaraf dunia seperti Luis Suarez dan Edinson Cavani perlu diberikan perhatian lebih lanjut. Pemain-pemain Uruguay bukan sekadar berjaya menjadi pasukan yang kuat diperingkat kebangsaan malahan pemain-pemain mereka juga menjadi watak penting di kelab-kelab sekitar Eropah.

Pernah memenangi Piala Dunia sebanyak dua kali selepas menewaskan Brazil dan Argentina, setakat ini Uruguay adalah negara paling kecil populasinya yang pernah memenangi Piala Dunia; dengan kejayaan itu dilakar pada tahun 1930 semasa populasi mereka hanya berjumlah 1.75 juta orang. Selain Piala Dunia, Uruguay juga sudah memenangi Copa America sebanyak 15 kali. Antara semua negara dalam senarai ini, Uruguay adalah negara paling berjaya - kecil dalam populasi, gergasi dalam bola sepak.

Diisytiharkan sebagai negara paling kecil populasi melayakkan diri ke Piala Dunia 2018, Iceland bukan sekadar datang hanya untuk bersaing. Rekod mereka 10 tahun kebelakangan ini menunjukkan peningkatan yang amat memberangsangkan. Tewas dalam pusingan kalah mati pada Croatia semasa pusingan kelayakan Piala Dunia 2014 tidak menghalang Iceland untuk bangkit.

Mereka berjaya layak ke Piala Eropah 2016 dan menjadi negara terkecil layak dalam kejohanan tersebut. Layak ke pusingan kalah mati, Iceland menewaskan England sebelum dikecewakan Perancis pada peringkat suku akhir. Ketika ini, Iceland menduduki kedudukan ke 22 dunia dan yang manisnya, semua kejayaan ini dapat dicapai dengan sokongan 334,252 orang penduduk sahaja.

Sekiranya stadium paling di dunia mampu memuatkan 110 ribu orang, ini bermakna 1/3 penduduk Iceland mampu ditempatkan di stadium tersebut dalam satu-satu masa.